url: =A deihhuai pilna ~ Go Mang :: ZOMI DAILY\nposted on 26 April 2016 at 11:59 pm UTC+9:30 Lomkholna: Article, Theihhuai\nZomi te ihkhan toh nading leh ih kithukhat na dingin pilna lo tawh bangmah a pian theihloh na kei muhna ciangciang hongkum nuam ingh. Leitungah pilna ihneih ding a thupi mahmah khat hi-in pilna lo tawh gamkhat Minam khat in, khantohna bangmah kinei thei lo hi. tua a hihman in pilna ihcihh pen a deihhuai leh pilna nei te a zahtak huai mahmah khat a hihi. tua pilna te Namthum in kikhen thei in (1) Siamsin Pil na (2) Theihtawm Pilna (3) Khuak pilna cihte a hihi.\nSiamsin pilna ih cih ciangin leitung pilna tuamtuam sinna te hi-in, Mipil masa te tungpan a kingah pilna ahih man in sangkah na-ah kisin hi.sangkah na ah a kisin lai a tamzaw pen khialna a omlo zahdongin theihna pilna sinna a hihi. hih pilna te sum leh paii bei -in a kisin a hih ban ah, leitung ki uk na a kipan pil na tuamtuam te sin uh a hihman in zahtak huai in zong pahtak huai mahmah hi. ki makaihna te zongah muanhuai in a thei na uh zong taangzai mahmah hi tua a hihman in Zomi khangthak a kua mapeuh in Siamsin Pilna tawh Ih zogam ihzun ding kisam mahmah hi.\nTheihtawm pilna ihcih ciangin ih zin vaak suk vaaktoh na ah ih tuah leh ih muh te tungtawn aa, pilna ihngah te hi-in, Theihna namkhat hi.ih heksuk ih hektoh na ah ihtuahkhak leh ihphuat khak te pan a kingah pilna khat a hihi. hih pilna in nung zuihsiam a kisap na te honglak in, minam it akisap na, Gamit nop na leh Lampi muanhuai hongtel sak hi-in Zomi khantoh na dingin Lampi kawhmuh thei in lamlak siam pilna hi-in a theih huai mahmah khat a hihi. khualzin ngeilo in ih Muhna zai kei leh minam dang te lak ah a maizum huai na tam mahmah in Zomi nam te Mindai sak kisuak a hih man in Theihtawm pilna pen Zogam leh Zomi minthansak na dingin a kisam mahmah khat a hihi.\nKhuak pilna ih cih ciangin ciimna namkhat hi-in teina zong a hihi. hih pilna pen cidam na leh pianpil pilna namkhat hi-in a thupi mahmah khat hi. hih khuak pilna in mailam kalsuan danding gelsiam in midang te mithek leh a lungsim puakzia telbaih mahmah uh hi.a hihhangin ih zatsiam kei leh luaihuai mahmah in ihzat siam leh Minam tawisang theihna Khuakpilna namkhat a hihi.\nHih a tung aa thumteng ih et ciangin Zogam leh Zomi te kisap mahmah vive hi-in a masa pen in zogam ih It leh ih zunnop leh Siamsin pilna ihneih masak ding kisam mahmah hi, banghang hiam cih leh Siamsin pilna naneih ciangin na muhna hong taangzai-in natuah natheih hong tam tektek ding hi na ut nadeih takei zongin Theihtawm pilna natungah hong tung veve ding hi, siamsin pilna na siamkhit ciangin hong khamuangsak a hihman khuak pilna zong hongguan beh lai ding hi.\nSiamsin pilna lo in ki makaihna te ah khantoh na kingah zolo in haksat na tuamtuam lam kimanawh hi. tua a hihman in ih minam sungaa om ih mipil ih makai te vaihawmna mipi-in ih zuihsiam ding kisam hi. a muaten a siamsin pilna, a theihtawm uh pilna leh a khuak pilna te uh tawh lampi maan (Lampi dik) ah hongkal suan pih ding uh aa, ih minam leh ihgam a dingin in a siamsin pilna, a theihtawm uh pilna leh a khuak pilna te uh tawh hong sem ding uh hi. mipi-in tha ihpiakding kisam aa, ihgensiat loding thupi hi. mihing a khialngei lo ki omlo ahih man in a lamkhial na te uh ah, koici zawdeuh leh cih ihtheihsak ding bek ahihi. ih kigensiat na in khantoh na hongpia lo in tha zawngkhalna hongpia a hih man in, ih ki dawp mahmah kul hi. ih kidawp zawh kei leh ihkhantoh na ding tampitak zekai ding hi.\nTua a hihman in Zomi ten ih kisap mahmah in Siamsin pilna,Thehtawm pilna te leh khuak pilna a nei te zahtak leh masuan in neiding a thupi mahmah khat a hihi.\nLungdam hi Zomi sung ah nasanggam uh,\nPrevious: A Hun: Akibanglo Hun namnih ~ Rev. Thang San Mung\nNext: Pasian’ Thupha ~ Lian Za Tuang


timestamp: atn

url: =Zomi Nungak te :: ZOMI DAILY\nposted on 28 August 2015 at 2:20 pm Lomkholna: Article, Thawntuang\nLeitung khuasakna sungah Zomi numei nungak te ki dophuai phadeuh ka sa hi. “Numei leh mawtaw, pasal leh inn mun”, cih paunak thak hi neih hi. Mawtaw a thak sitsit pen mi khat in sumtawh lei-in nikhat a zat a ki panin aman’ kiampah hi. Inn munpen a kumkum in aman’ khangkhang thei hi, kici hi. A ki dop huaizia a thu in theician pah ding hi hang. A tomin koi cih ki dawm ding i hiam?\nNungak khat peuh in pasal te muangbaih mahmah hi kici hi. Muan ngamna pen thupi mahmah hi. Ai hang hongit hong ngai ing ci-in pasal khat in hong cihleh na muan ngamna te a tangtun mateng a tawpdawng muang pah kha kei-in. Pasal pawl khat a gamtatna huih lak ah a leng mang, a thumanlo, a aw’ nem tampi om hi. Aw’ nem zatna in mihingte lungsim tampi zo citciat ahih manin aw’ nem na zak leh na lung ngaih ding thu hong piapah cih phawk in.\nOnline facebook sung khawngah na lawm ngaihte man(photo) suang pahpah kei-in. Na suan pahpah leh laih pahpah kha ding hiteh. Na suan nop taktak aleh itna ngaihna a tangtun ciang bek in amante suang ziazua lel in, kuamah in hong mawhsak theilo ding hi. Nang tawh na ki ngaihma mitampi tawh a ki ngai mitampi tak om ding a, nang kiangah nang’ na ngaihthei danding hong khemkhem lel ding hi. Muang suak pahpah kha kei-in la, hun awng lua pia kei-in. Numeite paal lai hunhoih pen paakpalh bang hilel hi.\nZomite ngeina ah pasal te nungak te innah paizaw a, numeite pasalte inn ah pai ngeingeilo hi. Na pai zenzen aleh aman’ sa hong ki ci ding aa, ki teeng kha kei lecin uh a paal hoihna 50% a kiam hikhin hi. Pasal takpi zong mi citeng a su nuam tam mamah hi. A thukhual mahmah aom sam hangin, a thukhual hetlo miteng tawh a ki lungkimsak nuam om thei hi.\nNa paal hoihna na kepsiam aleh nangbek ading hi pah mai hi. Na keepsiam keileh nangbek inn no khat sungah tano khat tawh om keukeu lel ding hiteh. Na vang neihna huihlak ah a leng masak nang mah na hih manin pasal te tung panin ki kem phadeuh in.\nVeina nengneng tawh…\nPrevious: Zomi Relief Committee (ZOREC) donation\nNext: Meihol – Charcoal


url: =Zomite’n Politics gah a lawhnop pawlkhat ~ Hau Za Cin :: ZOMI DAILY\nposted on 18 September 2016 at 3:47 pm UTC+9:30 Lomkholna: Article, Hauzacin, Politics\nZokam a “Kumpi” ci a i lawhte tung pan mipi khempeuh in lamet nei ciat uh hi. Gam khat sungah minam tuamtuam om a, minam tuamtuam kisap leh deihna a kibang tampi om a, tuate lak ah nek leh dawn kicing ding, paisuk paitohna nuam ding, kizop kihona a nuam ding, vanzat a hoih leh a tangzang hiding cihte hi. Tuate lak pan zong gamkuam leh minam tenna tawh kituak in a kisap uh leh a lunggulh uh a tuamtek om suksuk hi.\n1. Zomi State: Zomite adingin gam tuam ei leh ei kivaihawm a gamke khat ah i om mateng i khantohna a hunlap in kivei lo ding hileh kilawm hi. Zomite tenna gamteng a tuama kiukna Zomi State a kineih ciangin District thum in khen in gamsung vaihawmna ah khantohna ding na lianpi kisem thei ding hi. Zomi state khuapi dingin Tedim hi dinga, Tonzang district leh Cikha district khuapi ding amau khuate hipah ding hi.\nMinam khat a gamke (state) nei thei dingin mihing leh gamkuam in cin ahih manin a kisam banga Zomi political party te in a nawk ding uh, a sep ding uh a kisam hikhin hi. Mipite tawh vaihawm in gel in sem lehang hong piang lel ding hi. Tua ahih kei leh Zomi te tenna gam khempeuh tuma, tu laitaka kumpi a sem kuamah in hong puah vetlo ahih manin ki-ap, kibuah lua den ding hi. State khantohna dinga sum lut khempeuh mun khat ah kisungkhia den lel ahih manin Zomi State pen i neihloh a phamawh dinmun hita hi.\n2. Zogam Border Trade: Zomite tenna pen leitung gamgi in hong khen ahih manin tua paikan in kizopna a om kisam hi. Tua ahih kei leh Zomi gam tuamtuam a omte kizopna deihzah in ollo ahih manin i pau, i ham leh i ngeinate kidang hiaihiai hi. Zomi hi napi i kizop loh a sawt luat ciangin ki itna, kingaihna, kikhualna kiam thei hi. Zomi teekteek nung kum in Zomite mah English hilh dingin amau sum tawh hong kuankhia, Zomi teekteekte mah in a ciah baihna dingin na vaihawmsak uh hi.\nZomi tuaktuak ahih lam uh a kitheilo uh hi kilkello napi a ki itna uh leh kideihsakna lian nawnlo suak cihna hi. Mihing pen kimumu, kihoho, kikhawlkhawl leng ki itna lian semsem a, kimu ngei kei leng meltheih nangawn kingaihna kiam hi. Tua manin Zomite tenna gam sunga Leitung Gamgi kikhung (international boundary line) paisuak in kizopna noptak a om theihna dingin Zomi political party te in a sep ding uh ahi hi.\n3. Zogam Zinna Kongvang: Zomite omna khempeuh nuamtak a khualzin a olna dingin lampi khempeuh ah nawngkaina a piangsak check gate cihte a kiphiat ding ahi hi. Ahi zongin mi ut bangbanga Zogam ah hong lut ziauziau lohna dingin a encik gamkem bel a om kul hi. Zomi ahilo, khualgam pan a zin lut a pusuak peuhmah in Zogam a nawngkaisak lohna dingin mipi khempeuh in vaipuak kinei hi.\nGentehna in, Zangkong pan Kawlpi vanleng tawh a kituk ciangin gamdang mi peuhmah a passport a ki sit kikkik pen a kul nawnlo ahi hi. Tua banga kisit ciangin gamdang pan hong zinte adingin nopmawh mahmah a, vai tamsak lel hi. Tuate ah kumpi sem political party te in a kisam leh kisam lo khinkhai in bullam ah a policy kheksak ding ahi hi.\nTua mah bangin gamdang zinna dinga kizang gamgi tawn in zatui hoihlo, vankham hoihlo, a ginalo van puak, van zuak khempeuh limtak a a kisit, a kietcik theihna dingin political party te in a gelsak, a gelpih, a vaihawmpih ding ahi hi. Kumpi nasem khat in ama hoihsak banga peisuk peito hiden cih pen a kikhel hun hita hi. Mipi tungah nasep dan ding pulak in ‘hih bangin kisem ding hi’ ci a genkhiatna tawh nasep in zuihsak pahpah ding hi. Pilna tawh gel in pilna tawh sem in mipite zong a pil in ngaihsun in a pil dingin zong pattah ding hi. Mipi khantohna ding programme (vaigelna) neih den ding hi.\n4. Zokam, Zolai, Zongeina: Minam khat a khantohna dingin a pau a ham khempeuh a kiciamteh thei ding, a za lote in zong a kigen thute a theihna dingin a kigelh kul a, tua a kigelh khempeuh a sim thei dingin mipi khempeuh pattah kul hi. Zomi te in zong tua dingin Zolai nei hanga, Zolai limtak kisinsak ding ahi hi. Naungek a pian tung pan a nu in a hopihna kammal mahmah tawh a theihding thute hilh kik lehang theibaih in ciamteh nopsa hi.\nZomi naupang khempeuh in a nu pau Zokam tawh a suah pan kum 14 a phak dong a sim theih dingin Zolai a kisin hamtang ding ahi hi. Tuma in Zolai Tan 4 kinei a, tua mah a kizop kik theihna dingin Zomi political party khempeuh in mawhpuak ahi hi. Tua ahih mengmeng ding Zomi bup lametna leh deihna, lungsim tawng deihna ahi hi.\n5. A tuamtuam omlaite: Gam khat, minam khat a khantohna dingin tui nek kisam, lampi kisam, anbel ah nek ding a kihuan den kisam hi. Tua pen nuntakna dinga kisam bulpi, a pelmawhte hi a, nuntakna dinga kipaitheilote ahi hi.\nTomcik a i gen Zomite lamet teng a tangtun theihna dingin Zomi kumpi semte, political party ah mapang nasemte khut sungah vaipuak lian mahmah hi. Hong sep ding uh kilamen a, Zomibup in zong kinungthuap ding hi. Takkheh Zomi!\nNB: Zomi political party nasem cih ciangin ‘Zomi min pua party’ bek cihna hilo a, Zomi khat peuh bang party khat peuh ah a kihel khempeuh genna hi. Hau Za Cin\nPrevious: Zomi Party thak vai tawh kisai holimna ~ Pu Thangboi\nNext: USA, New York ah apuakkham khat om, mi 29 liam ~ ZD


url: =Zomite’ hamphatna bulpi ~ Luan Dep Kim :: ZOMI DAILY\nZomite’ hamphatna bulpi ~ Luan Dep Kim\nposted on 16 March 2020 at 8:01 pm Lomkholna: Article\n1. Leitungah minam tampi om a, tuate sungah ei Zomite zong minam kician mahmah khat ihi hi. Minam khempeuh, mi khempeuh in amau nam ciat-in Pasian a tuamtuam nei ciat uh a, ahi zongin ei Zomite in ihih leh Pasian khat bek i nei hi. Zomite sungah Pasian dang a tuamtuamte apom, a sang om tuan lo-in i vekpi-in a nungta Pasian khat bek i neih pen i hamphatna bulpi ahi hi.\n2. Minam tuamtuamte in a kibawltawm sing leh suang Pasiante hita leh, ni, kha, aksite a kipan nuntakna a nei lo nate bia-in, pahtawi-in tua a biak a Pasiante uh tawh lungkim mahmah uh hi. Ahi zongin ei Zomite in tua minam tuamtuamte’ Pasiante pompih, sanpih, buaipih se lo-in, eite a hong bawlpa, van leh lei na khempeuh a piangsakpa, a nungta i Pasian bia-in, pahtawi -in ama thu sungah kiptak leh lung muang takin om hithiat-in i nuntakna pen i minam buppi ‘ hamphatna lianpi ahi hi.\n3. Tua bannah tang lai hun bang hi nawn loin tu hun ciangin ahih leh Zomite i neu tung mah pan kipanin i pu i pate in Pasian’thu tawh hong pantah-in, Pasian thu tawh a kipattahte, a khang khawmte ihihna zong i hamphatna lianpi khat ahi hi.\n4. Hih a nungta Pasian pen leitung, vantung leh na khempeuhte’pianna Pasian hi napi -in leitung mi tampitakte in thei lo, sang lo, bia lo uh a, nuntakna a nei lo Pasiante bia zawsop uh hi. Ahih hangin ei Zomite in ihih leh a nungta Pasian pen ei guak bek’ Pasian bang zah dongin nei-in ihihna khempeuhah Pasian min mah i lo tangtang hi.\nMin i phuah ciangin zong Pasian mah bulphuhin i phuak ciat a, pawlkhatte bang in Pasian cih kammal sung pan ( Sian ) la-in i minte sung nangawn-ah zong i koih hi. Hih bangin Pasian tawh a kiguizuih, Pasian min tawh a ki lo Zomite ihihna zong i hamphatna lianpi ahi hi.\n5. Pasian zia pen kei hong pahtawite ka pahtawi ding a, kei hong simmawhte ka simmawh ding hi, cih hi a, tua tawh kizui-in eite hong pahtawi, hong lamsang, hong domsang theipa Pasian pen eite’ Pasian ahih manin mi hampha pente ihi hi. Tua ahih manin i Pasian bek mah i pahtawi den ding hi. Tua mah bangin tu ciang dong amah bek mah phat, pahtawi-in ama thu sungah kiptakin omin ama kiang pan i pial khak lohna dingin bit takin hong kem i Pasian tungah lungdam i ko hi. Eite’ biak Pasian in a tawntungin thupha ngah ta hen!\n6. Tu hun-in ahih leh i kim i pam i et ciang mi dangte in amau Pasiante uh nakpi takin pahtawi-in mun khempeuhah hong kizeihthangsak semsem ta uh hi.Tua ahih manin eite zong i omna peuhpeuhah pilvang takin i om ding hong thupi mahmah ta hi.Eite pen vantung gam mite, Pasian’mite ihi a, leitungah tawm vei a khualzin pakte ihih manin Pasian dangte lamah i lungsim a hoi khak lohna ding leh tuate in eite hong zawhzawh lohna dingin leitung mite’gamtatnate i eng kei ding a, amau’ Pasiante’ min zong ngaihsutin nei loin amaute’ gamtatnate zui loin amaute’ gamtat bangin zong i gamta het kei ding hi.\nI nuntakna sungah Pasian’ deihna bangin nungta-in i gamtat theihna ding leh ama thu sungah zung thuk khakin kip takin i om theihna dingin lampi man a hong lak Pasian kammal Lai Siangtho i neih mahmah zong gen zawh loh i hamphatna lianpi ahi hi. Tua ahih manin i upna panin puk lo, hoi lo, kip takin i om tawntung theihna dingin i upna pen Pasian kammal Lai Siangtho tawh nisimin khenkipin Pasian tungah citak takin nungta ni.\n7. Tua ahih manin ei Zomite in i Pasian tungah citak takin i nuntak ngeisa mah bangin kip takin i om paisuak nak leh i kim i pam ah bangbang haksatna, lauhuai-na, buaina a tuamtuamte hong piang zongin tuate in eite hong nawk zo lo ding a, i minam, i gam, i lei adingin i tup, i sawm, i ngaihsutna, i sun mang, i zan mangte leh i vaihawmnate khempeuhah Pasian in a tawntungin hong panpih den ding a, ma tutna leh gual zawhna lianpite i ngah toto ding hi. Tua ahih manin hizahta-in a thupi a manpha mahmah i hamphatna lianpite i khahsuah khak lohna dingin thumanna leh cihtakna tawh i Pasian adingin i nuntak ding ahi hi. Eite’ biak i Pasian min in a tawntungin thupha ngah ta hen! Amen. Laigelh: Luan Dep Kim @ Kimboih Boih\nPrevious: Pa Vum Nang laigelh leh Dr Dongno dawnkikna tawh kisai kong kupnop\nNext: COVID-19 leh Zomite ~ Pau Khat Suan\nUS Federal Court in Hillary Email kanna ah kihelding in Trump’ Attorney General cial ~ TK Lian\nHollywood pen “Hollyweed” tawh kumthakni kilaihsak sese ~ ZD\nMalaysia ah leitung galpi nihlai a Bomb te khat puakkham, mi 3 liamgawp\nMi a tamzaw te biakna zondan ~ Pu Thang Siangh


url: =Video: Vanleng sungah Power Bank khat puakkham in, meikang :: ZOMI DAILY\nVideo: Vanleng sungah Power Bank khat puakkham in, meikang\nposted on 26 February 2018 at 8:18 pm Lomkholna: China, News, Sawltak, World\nZanni Sunday (Feb 25) ni in China Southern Airlines kici vanleng sungah akikoih Power Bank khat meikuang cih SCMP pan kiza hi. Tua China Southern Airlines pen Guangzhou Airport ah aomlaitak hi a, vanleng alengkhiading in akithawi, Passenger te vanleng sungah alutlaitak, Boarding abawl laitak in meikuang akipan ahihi.\nHih vanlengsung meikatna hangin asi aliam kuamah omlo a, ahi zongin tua vanleng atuangding Passenger tepen ahunlap in lengkhia theinawnlo in, nai 3 sungbang ziakaituam uhhi.\nChina Southern Airlines panin thuneite genna ah hih meikuang pen Mobile Phone adingin akizang Power Bank (Portable Charger) puakkham in, meikuang akipan hidinghi ci’n genkhia uhhi.\nTua Power Bank pen Passenger te tutna ii atung aom Overhead Compartment sungah akikoih hi a, apuakkhap laitak in tua Power Bank pen akizang hilo hi.\nChina Southern Airlines Flight CZ3539 pen Guangzhou Airport panin Shanghai Hongqiao Airport zuanding in akithawithawi laitak in, vanleng sungah Power Bank khat apuakkham, meikuang akipan ahihi.\nVideo: Fire breaks out on China Southern Airlines flight after phone charger explodes\nMeikuang amuh uhciangin vanleng sungah aomkha nasem Airline Crew leh Passenger te’n tuithawl, Juice thawl tetawh meikuang buakmit uhhi. Meikuang pen huaisialo ahih manin, Boeing 777-300ER Jet Airliner pen siatngawh luatna omlo bilbel hi.\nTua Power Bank aneipa pen Police te’n thudotna bawlding in paikhiatpih uh a, adang Passenger tepen vanleng adangkhattawh laihsak in, nai 3 khitciang lengkhiakik theipan cih kiza hi. Vandawn ah alenlaitak ahihloh phadawm cihding ahihi.\nMore: Vanleng sungah Headphones meikuang in numeikhat amai leh akhut meikang\nPower Bank azangte’n atawmman theithei teelmasakding hikhollo hi. Brand minthang leh akician Quality aomtheithei teelzawkding thupizaw hi. Adiakdiak in Online khawngpan in Power Bank tawmcikcik in akizuak tampi omhi. Atamman khempeuh ahoih cih ahihpah lohhangin, atawmmanlua mahmahte pen Quality neilo, Brand gina ahilo te hiphadiak zawdeuh hi. Kumpi phalna, Quality Control akibawlsa Brand tepen muanhuai zawdiak khading hi. Sawltak #zomidaily\nPrevious: Yangon Region sungah nikhatsung in mei 7 veitak kang\nNext: USCIS laikhakvai: Letter Sent to Several Burma Refugees Living in Des Moines\nMalaysia, Jalan Kampung Baru ah pasal khat aguaktang in vak\nBang Sem Ding, Bangci Sep Ding ~ Hau Za Cin\nSouth Africa ah kamsang akici pa’n thoza tawh natna damsak theihing kici ~ TK Lian


url: =Kawlngam Jewte Lampuipa Thi ~ Thu Tatuam (Siyin News)\nKawlngam Jewte Lampuipa Thi\nWednesday, June 03, 2015 Israel Taw Kisai No comments\nYangon khuapi Israelte ii biakinn keampipa le Jewish community of Myanmar ii chairman Moses Samuels (Kumh 65) sia nung nipizawk ningani in longhtawl cancer natna taw thi ci in, Israel ngam news sungah kisua hi.\nAma sia midik mama khat hi in, Yangon Thei-gyi-zii naina Jew te ii synagogue sia kumh 35 sung vaipuak la hi.\nSynagogue ah zongh apai nuam ahaw nuam, budish, christian , muslim ci ngawl in, ahaw nuam po haw sak ci hi.\nAma thizawk ciang Yeshiva University pan sang man atapa Sammy in apa nasepteng laih tu hi.\nKawl ngam suataak ciil sawng khawng in Kawlngam sungah Jewte 1,200 pan 2,500 bangh pha ngei aa, U Nay Win in ngam thuneina angaa zawk ciang Jew sumhaute ii nei sate suttol ahikom, tam tatak in angam ah cia san uh hi. Tulaitak Kawlngam ah Jew minam mihing 20 khawng bekma om in kison hi.


url: =Kua aa ding sem, bangci sep – 2 :: ZOMI DAILY\nposted on 31 July 2016 at 3:00 am UTC+9:30 Lomkholna: News, TgKham, Zomi\n(Hih anuai aa thute khempeuh Kipawlna ii deihzia hikimlo thei aa, mimal lunggulhna pan cile’ng khiallo hi.) Malaysia gamah, lungsim puakzia tul tampi apha, panpihna kisam tul tampi a pha, thu muh zia, thutheih zia, lampi tampi, nam tampi tawh a om Zomi-te mai aa mapang ding, a panpih ding, ahih kei leh hih tul tampi ii sawltak (sawl tangzang) ding pen, a pil, a tei tampi ih omna sung pan anuai aa nasep zia (pawlkhat) a nuntak pih zo tampi tak a hikei zongin pawlkhat a omloh phamawh hi;\nMipi tawh nasep\nTuni ciangciang, Kipawlna in kaal khat sungah zum khak hun ci aa a ki ciapteh sawm ni a omzel hangin mipi tawh nasepna ahih mah bangin, a hun zui-in zum khak leh nasep tawlnga hithiat cih zong om theilo zel hi. Zum hun ci-in zong aki ciamteh hunte-ah, mipi tawh na kisem mah hizel aa, vai omzia zui-in zum hun hinawnlo cih tentan tawntung theihloh hun zong om zelzel hi.\nNasep zia ki etphat zel ding thupi\nHih atung aa dinmun khattawh nasep a kisapna gam ahi hi. Hih nasep pen kei zawhding, kei sepding ci aa lungsim ah veina a omkhit ciangin, kei mite aa ding a semding aa om hi ingh, cih lungsim vom hamtang ding hi. Tua lungsim leh ei leh ei kitheihna mahin lungsim leh pumpi sawl aa, a hun, a ni, a mun cih omlo-in, panpih theih a om khatpen paulap zon’na ding nei manlo ding hi. Paulap nei cihtak ciangin, Kipawlna ii maban khat peuhpeuh, Kipawlna ii vai kisam khat peuhpeuh hang tawh buaina ding nei cihpen paulap kici pah theilo hi.\nAhi zongin, sepding mu gigu, sepding thei gigu aa, eima mimal vai, innkuan sung vai, lawm leh gual vai, eima ukna khat peuhpeuh tawh panpih nasep ding, Kipawlna nasep ding a kipelh zelzel leh tua pen Kipawlna cidamlohna ding khaici tuh kipan kici thei hi. Mimal vai semlo ding ki citheilo hi. Mimal vai sepna ding mun leh a hun piakding zah, a hun piakding hun, a ni a ngaihsun thei, a ngaihsun siam kisam hi.\nEima phattuamna ding tak ciang\nLeitung nuntak zia ih et ciang, a tamzaw pen, eima mimal vai, innkuan sung vaite ahih leh, naa kisa phadeuh, nuamna dingah kinuam phadeuhin, hanciamna dingte- ah thatang-lungsim khempeuh ki piazo, ki pia ngam hi. A tomin gen le’ng, eima pumpi leh innkuan pih, tanau vaite-ah ih veina leh ih dinmun pen a simtham ahi zong, a kilang in ahi zong ciik mahmah, kip mahmah tek hihang. Tuamah bangin, Kipawlna sung nasem khat in, hih Kipawlna pen, keima puahding leh keima daal ding hi, cih lungsim a vomzo den kisam hi. Hih munah, tuate ka panmun ii sepding hikei cih lungsim lauhuai thei zel hi.\nSepding, gamtat ding a sawlzo veina\nNisim, khasim aa buaina, lung himawhna om hetlo aa kha tampi a paizo kipawlna pen leitung ah om khollo ding hi. Kipawlna a lawhcin’ zawkdeuh hun teh, ama aituam lian bang phial aa a lungdam zo leh Kipawlna a thanem teh zong, hih pen keimah mahin ka panmun hang cih hilo in ka septheihna penpen pan laptop ding ci aa a laina velvel kisam hi.\nVeina pen, mikim in atawm atamin ki neitek hi. Veina nungah seemkhia ning, gamtang khia ning, tha saan ning a ci pen tamlo thei hi. Sepding, gamtat ding zong tawlkhat sung cih hithei lo aa, ih naesp vai a zawhdong, a tawpdong sep tantan ding thupi zawlai hi. A gah limci hong gahtheihna ding ki lunggulhin, kam tawh gendan zong ki siamtek aa, a kung puahding leh tui buah tangtang ding ciang, kampau zahin sepna-in zui nuamlo thei zel hi. Hong semkhia sakzo veina kisam hi.\nThupi a kici khempeuh sepna ding mun hilo Aki piakhia aa nasem khat pen, full-time volunteer in ki ciamteh ahihna tawh kizui-in, nai (24) a om ni khat sungah, mite aa ding nai bangzah a piazo, a hihkei leh a piaksawm cih a hanciam, khentatna, kiphawkna anei tawntung kisam hi.\nA beisa hun ciangciang, a seemte’ kipiak zawh zahzah hunte pen a manpha hi toto aa, nang hun tawmpiak lua teh, a kici cihdan kiza ngeilo-in, tuabang kicih theihna ding dinmun hilo zong ki cithei kawikawi hi. Hun leh thatang, theihna, siamna om zahzah a piading aa ki piakhiatna ahi hi. Tua munah, ni khat ih bei pih, nai khat ih bei pih, zingkal nitak kal aa ih buaipih pen bang hi aa, tua-in Kipawlna koiciang matut pih hiam cih zong a khinkhai tawntung ding kisam hi.\nMihing khat hihna tawh ahi zongin Malaysia aa om Zomi khat aa ding ahi zongin a tomin en le’ng, kipawlkhopna, kithuahna thupi hi, khua leh tui vai thupi hi, meltheih tanau vai thupi mahmah hi, biakna lam ki-apna leh ki piakkhiatna thupi hi, lai nasep khatpeuh zong thupi hi , thatang kipiak khiatna khatpeuh thupi hi, pau leh ham tawh sepna thupi hi, ei theihna tawh ih pattawm vai khatpeuh zong sialo hi, ei muhna tawh ih sep khat zong thupi hi, pawlkhat in hong thapiakna tawh ih vaihawm khatpeuh zong thupi hi, cih bangin a thupilo leh hici et le’ng a thusia om hetlo mah hi.\nAhi zongin, zingkal nitak kal ih buaipih nasep khat, ahih kei leh nasepte-in Kipawlna bangci phattuamna pia hiam, cih a khinkhai tawntung kisam hi. Nasep hoih khat sepna pen thupi mah aa, ahih hangin tua nasep hoih icihte-in Kipawlna phattuamna ding mah maw, mimal’ hoihsak thu tawh, ahih kei leh ukna tawh maw cih a khinkhai tawntung kisam hi. (zoplai ding) Tg. Kham [iNFO]\nPrevious: B.Muan Ngaihte tungpan dahpihna lai\nNext: Hongnusia Pa Peter Lian Pi leh Pa Tua Tuang te Vai Zaksakna (kiallap)\nUS gamsung khualzinna pawlkhat – 72


url: =Vondeih Kep Ding – 36 (Pau Khan Kap) :: ZOMI DAILY\nposted on 27 July 2016 at 8:28 am Lomkholna: Article, Paukhankap\nNungkum tubang hun in na pa dam loin zato ah om ing. Migam milei, hong kem hong khoi ding om lohna mun, meltheih u le nau om lohna mun ah dam lo-in khat guak om zong na sa lawmlawm ing. Ahi zongin na pa in ka tuak leh ka thuak hatsatnate-in ka nuntakna hong picing sak tektek ahi lam damdam in phawk kik panpan ing. Haksatna om kei leh mihing nuntakna pen a picing thei het lo ding ana hih lam phawk ing.\nLaigelh siam a minthang Marlothomas bawl,‘The Right Words At The Right Time’ cih laibu sung ah Hillary Rodham Clinton in a neulai thu khat na gen aa,‘kum (4) gual kaphak ding laitak in ka innkuan un Suburb Of Park Ridge, Chicago ah ka kituah uh hi. Lawm leh gual ngai kahih manin innkiim innpaam aom naupangte kimawlna ah kei zong amau tawh kimawl dingin ka pai thei zel hi. Ahi zongin tua naupangte tawh ka kimawl uh ciangin hong sui tawh, hong kaai tawh, hong sawn tawh, hong kiu tawh, hong beng tawh om ngeingai ahihman in a kapsa in inn ka tung den hi.’\n‘Tawmvei nawnlo ding a kapsa in ka ciah detlam ka nu in na thei gige hi. Nikhat tuabang mah in kimawlna panin a kapsa in inn kaciah leh ka nu in inn kongkhak panin hong na ngak hi. Ka liangko panin hong man in , ‘A kahneh, a meidawi te adingin i inn ah omna ding mun omlo hi,’ hong ci-in hong kapsak den ka lawmte a do kik dingin ka kimawlna mun ah hong pai sak kik hi. Kei zong kapkawm sa-in lau pipi, ciling pipi mah in ka kimawlna ah ka pai kik hi. A zingciang in ka lawmte pawlkhat in hong hih kik leuleu in tua ciangin kei zong ka leh do kik leh hong kap saksak ka lawmte pawl khat ka zo hi.Tua nungsang ah ka kap nawn kei hi.’\n‘Ka nu in tua bang danin kei hong kapsak den te ka do kik pen hong na ensim gige ahih lamtak a nidang ciangin hong genkik hi. Hih bangin ka nu in hong pattahna hangin hih ciang dong atung hi ing,’ ci-in gelh hi.\nA nu in hun sese lo-in ama tha tawh a amah ado te ado kik sak mahmah tha ngah lua mai ing. Na pa tawh bel kilehbulh ing ei mataw! Na neulai in mitawh kitawng le cin nang hong gum a, na lawmte ka bet pahpah zel khawng…!\nPrevious: Dollar zakhat in ka hihna hong telsak! ~ Zomi Quavadis\nNext: Zomi North America Cup 2016 Taangkona


url: =SABBATH SCHOOL LESSON 3 | NUNTAKNA MAW SIHNA PIANGSAK THEI THUTE ~ MUC\nSABBATH SCHOOL LESSON 3 | NUNTAKNA MAW SIHNA PIANGSAK THEI THUTE\nAdmin 9:00:00 AM Articles, Sabbath School Lesson\nLESSON 3 | JAN. 10 – 16\nNUNTAKNA MAW SIHNA PIANGSAK THEI THUTE\nTU KAAL SUNG SIM DING: Matt. 5: 21 – 30; Pau. 6: 21, 23 – 24, 30 ; 7: 2,3, 26, 27.\nKAMNGAH: “ Bang hang hiam cih leh thukham le a hilhnate pen a taang mahmah khuavak bang hi a, khalna le hilhnate pen nuntakna ding lampi hi (Pau. 6: 23).\nNupi khat in mohkangin a man ciang, a tapa nihte kiangah, ‘ka mohkan na ne peuhmah kei un,” ci-in vakkhiatsan hi. Thu a man’ kei uh leh gim tuak ding cih zong kivakkhak uh\nhi. A nu paikhiat khit a sawt lo-in, “I nu hong thupiak pen sihna ding le hin nading tawh kisai hi kei” ci-in moh nek ding sawm uh hi. I nek hangin i nu in hong that ken teh!’ ci-in ne uh hi.\nPaunak sung a kigelh thute in sihna thu le hinna thu tawh kisai hong limhilh mahmah hi. Khrih in zong tua bangin hong hilh hi (Matt. 5: 21- 30). Tu le tu-a i khensat thute in i tun nading mun, tawntung sihna ahih kei leh tawntung nunna hong tunpih ding hi. Tu ni-a i khensatnate bang zahin thupi hiam?\nNUNTAK PIH DING THUKHAM\nPau. 6: 21 le 7: 3 sim in. Koi bangin i nuntakna ah Pasian’ thupiakte kitangsapzia gentehna tuamtuamte in koi bangin hong theitel sak uh hiam?\nPaunak sungah ‘lungtang’ in lungsim ngaihsutna khempeuh limcing hi. Lungtang tungah thukham gelh cih thu in, thukham panin lampial lo cih pulaak hi. Thukham tawh kizopna nei den cihna hi. Bang hang hiam cih leh thukham in mawhna pulaak hi (Rom.7:7). Pasian in suangpek tungah thukham a gelh bang mahin i lungtang tungah thukham gelh tawntung ding kisam hi (Pau. 7:3; Pai. 24:12).\nLungtang tungah thukham i cih ciangin puatham tawh thukham zuihna hi lo hi. I ngaihsutna khempeuh, i hihna khempeuh tawh ah thukham lenkip tawntung ding cihna hi. I sungah Khrih nungta,-in Ama vangliatna sungah a nungta thei ding ihi hi. Tua thute ‘ngawngah ok in’ cih thu in, tua thute nuntakpih ding cihna ahi hi. Nidang lai mite in manpha a sak nate, a ngawh ah ok uh hi. Nuntak nading huihdikin ngawng panin tuap ah pai suk ahih manin, lungtang pen nuntakna bulpi-in ngaihsun uh hi. Nuntakna (soul) cih kammal hong pai khiatna bulpi in ‘huihdiik,’ ‘ngawng’ cihna ahi hi. Khut in na lianpi sem hi, cih ngaihsutna tungtawnin Topa’ thupiakte “khut tungah khih” cih thu in Ama’ thupiak bangin nungta cihna pulaak hi. A lian, a neu na khat peuh peuh sepnate-ah Topa’ thupiak tawh kimakaihsak ding hong hilh hi (Lk. 16:10).\nJew, Muslimte in hih bangin gentehna, lim tuamtuam tawh a hong hilh thute limciina hi-in ci-in ngaihsun lo-in, a laimal bangbangin a taktakin ngaihsun uh hi. hi. Jew mite in taltang tung le khut tungah bulh ding bawl uh a, tua tungah Topa’ thupiakte gelh uh hi. Ahi zongin khut tung, taltang tung, cihte in bang pulaak hiam?\nMONDAYJAN. 12 KHUAVAK LE NUNNA\nPau. 6: 23 sim in. Koi bangin thukham le khuavak in kizopna nei hiam?\nLai Siangtho in khua le Pasian’ kammal pulaakkhawm hi. “Na thu in ka paina lampi ah khuavak hi” (Late 119: 105). Hebrew mite in thukham le khuavak in kibatna nei hi, ci-in ngaihsun uh hi. Khuavak in pai nading lampi hong telsak mah bangin thukham in mawhna le thuman, thu hoih le thusia hong khentel theisak hi. Mi kim khat in thukham a nial uh hangin mawhna le thuman a theihtel theihna uh in thukham’makaihna mah hi veve hi.\nPasian’ thupiak a nial dingun thu kipia ta leh, Pasian’ thupiak a zui tinten veve kuate etteh ding om hiam? Mite in tua bang nunzia mawhsak phial mah ta le-uh, amau’ nunzia panin bang thu la ding na hiam? Pau. 6: 23; 7: 2 sim in. Bang hangin thukham in nunna tawh kizopna nei hiam?\nLeitungah mawhna hong lut a kipan eite lamet nuntak tawntungna, thukham in hong pia thei lo ahih manin Khrih sungah upna tungtawn bekin tua nunna kingah hi. Thukham hong sawl bangin nungta-in, thukham’ deihna bulpite nuntakna ah a kimu ding thu ahi hi (Matt. 19:17; Mang. 14:12). Pasian’ thukham zui ihi hi. Bang hang hiam cih leh, kum tampi hun lai pekin Topa Pasian in Israel mite tungah “Keimah in note’ Topa Pasian ka hi hi” ci-in pulaak hi (Siam. 18:4). Pasian’ thukham le nunna in kizopna nei hi. Bang hang hiam cih leh, nunna kipatna in Pasian ahi hi. Tawntung nunna a ding hong kamciamte muanna i neih mah bangin nisim i nunna a dingin a hong kamciamte zong muan ding kisam hi.\nKhrih in “kei in leitung’ khuavak ka hi hi. Kei hong zui mi in khuavak sungah lampai lo ding a, nunna khuavak sungah nungta ding hi, ci hi (Jn. 8: 12). Koi bangin hih thu na nuntakpih hiam?\nI et khitsa om bang mahin, Kha Siangtho’ makaihna tawh kigelh Lai Siangtho sungah (Pau. 6: 23) khuavak le Pasian’ thukham in a kizom uh ahi hi. Aneu 24 ah khuavak le nunna’ vangliatna mah bangin, thukham in siatna panin a hong dal theihzia ding pulaak hi.\nPau. 6: 24 ah bang thuhilhna kimu thei hiam? Bang hong hilhkhol hiam?\nUpna nei mi khat in ze-etna a tuah khak ciang, paulap nei-in a hoih lo na khat sem kha zel hi. Pasian’ min paulapin a hoih lo khat sepna in Pasian’ min zangkhai ngaihsutna hi banah kikhemna lian mahmah khat ahi hi. A hoih lo na khat peuh semin Pasian in kei hong ompih hi, a ci mi kiangah bang na gen ding hiam? Numei le pasal mawhna ah zong, a gamtatna khial a kisa lo mite tungah Pasian in bang pulaak hiam?\nTua bang numei hoihte’ pumpi taksa mel hoihna banah amau kampau in mite siatna sung tunpih hi. Awzol, kamneemna, biakna thute siksanin mawhzolnate’ hangin a siatlawh mi tampi om hi lo hiam? Solomon in hih bang siatnate i tuahma in hong hilh khin zo hi. Tua bang siat theihna tuamtuamte panin a hong dal ding, thukham hong kipia hi. Thukham’ hong gen bang a zui khempeuh in tua bang siatna tawh kipelh ding uh hi. Tua bangin siatna pel mite mipil le thu thei ci-in kithei hi. Pasian in ki-itna hi, ci-in siatna bawl ding mawhzolnate lauhuai mahmah hi.\nBiakna ah zong khialhna khat, upna paulapin, khialhna-in ngaihsut khak lohnate ngaihsun pha kik in. Koi bangin lungsim khempeuh tawh Topa’ thukhamte zuihna in siatna tawh hong kipelhsak thei bek hiam?\nGU KEI IN\nSolomon in numei le pasal mawh loh ding hong hilh khit ciang, guktak loh ding hong hilh hi (Pau. 6: 24 – 29; 30, 31). Guktakna le nulepa mawhna in Pasian’ thupiakte zuih lohna hi-in, thupiak a khial mi in a dang thupiakte zong lawhto hi. Pasian’ thukham hoihsak teng bek zui-in tua lote nawlkhitna in a lauhuai siatna lianpi ahi hi.\nPasian thu-um mi khat hi buang, mite’ zahtak, hoihna tawh kidim hi leh kilawm buangsam napi, Pasian’ thukhamte nialin a palsat mi’ nunzia sangin a siahuai zaw dang om lo hi. Hih bang nunzia in mi giote’ nunzia sangin sia huai zaw hi.\nPau. 6: 30, 31 sim in. Lamet bei nunzia tawh kisai bang thu pulaak hiam?\nBang mah neihloh man, kitangsap manin guktakna in siatna mah hi. A gilkial manin nek ding a gu mi in siatna bawl mah hi veve hi. Nek ding nei lo-a a gu mi in a zah sagihin lawh kik ding hi. Siatna mawkmai sak lo ding cih hong hilh hi. Lam khat panin bang mah nei lo, nek ding kitangsam mite huh ding ci-in Lai Siangtho in hong gen hi. Nek ding nei-in gu nawn lo dingin deih hi (Thkna. 15: 7, 8).\nSolomon in nulepa mawhna thu a genkhit ciangin, guktakna tawh kisai gen a, tua khit ciang, nulepa mawhna pulaak kik hi (Pau. 6: 32–35). Hih siatnate nih a kibatna om hi. Tua in bang hiam cih leh, ama a hi lo khat, ama a bangin zatna ahi hi. Guktakna pen kiloh kik thei a, nulepa mawhna ahih leh, tua bang hi lo ahih manin, siahuai mahmah hi. “Nulepa mawhna bawl kei in” cih thupiak in pumpi taksa tawh mawhna banah mawhpihnopna lungsim, ngaihsutna tawh vamawhpihnopna neihloh ding hong hilh hi. Mawhpihnopna lungsim tawh mi khat etna in mawhna hi, ci-in Khrih mahmah in zong hong hilh hi. Ellen G. White, Patriachs and Prophets, 308.\nMi tampi in tawmvei sung nopsakna ding bek ngaihsunuh a, sihna thu phawk kha lo-in siatna bawlbawl uh hi. Tu hun leitung khuahun in nulepa mawhna pen mawhna taktakin ngaihsun nawn lo hi. Ahi zongin nulepa mawhna in mawhna hi a, “mawhna’ thaman in sihna hi” (Rom. 6: 23).\nPau. 7: 22, 23 sim in. Bang thu in nulepa mawhna a bawl mi khat, bangzahin lauhuaisak hiam?\nMawhzol numei a zui mi in ama nuntakna a siasak ahi hi. Thu ngaihsun lo mi ahi hi. Sagawhna ah kipaipih ganhing tawh kibang hi. Sabengpa’ thaang a awk vasa tawh kibang hi. Tua bang mi in a lauhuai-na mun ah om ahihlam kiphawk lo hi.\nPau. 7: 26, 27 sim in. Bang thu in mawhzol numei lauhuai sak hiam?\nPaunak sungah numei paktat in a pumpi taksa zualzang banah, pilna langpang mi, gitlohna tawh kidim hi, ci-in pulaak hi. Hong liamsak bek hi lo-in, sihna dong hong tun thei siatna ahi hi. Tua bang numei in a thahat mahmah mite zozo hi.\nPaunak sung a”hankhuk” (sheol) cih kammal in tawntung siatna, man’thanna pulaak kammal hi. Tua bangin siatna zuite in Khrih’ hong piak tawntung nunna langdo ahih manun tawntung siatna tawh kipelh lo ding uh hi. Numei’ mawhzolna in tawntung sihna hong tunpih thei siatna ahi hi.\nNulepa mawhzolna hangin a puk makai tampi om hi. Na puk loh nadingin bang hangin kikem lo ding na hiam? Na puk loh nading bang bek in hong dal thei hiam?\nSIMBEH DING: Satan in ama’ mawhzolna a zui mite a piak ding leitung hamphatna tampi nei hi. Mi tampi in tua hamphatna iplah uh ahih manun vantung hamphatna nial uh hi. Siatna sungah nuntak sangin si zaw le-uh hoih zaw hi. Thuman lopi-in hauhna sangin bang mah neihloh hoih zaw hi. Zuaupuakin om hithiat sangin thumanna hang-in gentheihna deihhuai zaw hi. Ellen G. White, 4T., 495.\nSiatna hong tunpih ding lawm le gual pel in. Kithuhilhna mang in. Pasian’ thukham palsat sangin Ama tungah thumanin a sihna deih huai zaw hi. Thuman tangko-in kipuahphatna ding thuhilh mi khempeuh in Pasian’ thuman thutak tawisang ding kisam hi. Ellen G. White, 5T., 147.\n1. Leitung siatna pel ci-in gamsimtham lakah ah tangguak va om cihte hi lo-in koi bangin siatna pel ding na hiam? Gamtat siksanin Topa’ maipha muh ding sawm lo zaw-in koi bangin Pasian’ thupiak zui mi na hi hiam?\n2. Pai. 20: 1- 17 sim in. Koi bangin Thukham Sawm khat le khat kizom bilbial hiam? Bang thupiak khat zuih lohna in Thupiak khempeuh a zui lo mah hi veve hiam? (James 2: 11). Thupiak khat palsat manin a dang Thupiakte zong a khial gamtatna, Lai Siangtho sung ahi zong, na muh a om hiam?\n3. Siatna pelh nading biakna in a hong hutzia ngaihsun in. Itna in siatna ding panin hong dal hi. Ahi zongin itna paulapin siatna bangzahin tam hiam? Koi bangin Thukham in i siat loh nading hong dal hiam?\n4. Sunday ni-a thusinna ngaihsun in. Koi bangin nulepa mawhna limciinna le limciinna hi lo khentel thei ding i hiam?


url: =“Asylum-seeker Card” leh “Refugee Card” ih cihcihte bang kilamdang? :: ZOMI DAILY\nposted on 26 February 2017 at 12:00 pm Lomkholna: Malaysia, News, Refugee, Sawltak, Zomi\nAtom mahmah in genni cileng mikhatpeuh Refugee in aki ciaptehtheih nadingin UNHCR te tungah ngetna bawlkul a, tuapen Manglai in “Asylum-seeker” akici ahihi. Manglai alaimal ngiatin akhiatna kitel mahmahkhin himahleh Manglai azanglo pawlkhat te adingin telcian hamsa theihi. (Ngetnget kullo in Zomi te Refugee hikhin hilohiam cih ngaihsutna Concept te atuam in koihphot ni) Asylum-seeker te’n Card atawileh “Asylum-seeker Card” hipahding a, laidal atawileh “Asylum-seeker Laidal” hipahhi. “Refugee Card” cihleuleu ciangin Refugee in aki ciamtehsa te tawi Card hipah hi.\nAsylum-seeker Card vs Refugee Card\nMalaysia UNHCR zumpi pan abei 15 February 2017 (Wednesday) ni in Policy thakkhat tangkona neikhia uh a, Asylum-seeker Card atawi te Renew ciangin laidal bek piatading ci uhhi. Hih Policy thakpen 01 March 2017 ni akipan zangto tading uhhi. Tuathu hangin Asylum-seeker Card leh Refugee Card atelcian nailo leh atel laklawh pawlkhat in midangte lungkhamsak bekthamlo lung am sakgawp uhhi.\nHihthu pen lungkhamluat nading hizenzenlo hi. Asialam in ala pawlkhat te’n Card pianawnloding, UCL laidal bek tawisakding ahih manin “lengsak nawnloding” acihna hi inteh ci’n upmawhthu tawh apheng gengawp ommawk hi. UN Card apiaksa alakik bangdankhat in agengawp zong omthei hi. Banghangin tuabang in ummawh uh ahiam cihleh “Asylum-seeker Card” leh “Refugee Card” namnih te akibatlohzia telcianlo uh ahihman ahihi.\n2013 Mobile Registration akibawl masiah inzong UNHCR in Refugee taktak in aciaptehma in UCL Laidal akitawi ngeina mah ahihi. Ahi zongin 2013 Mobile Registration ciangin UCL Laidal zangnawnlo uh a, tuatang in Card hongzangpak bek uh ahihi.\nCard apiak zenzen uh hangin Refugee Card hipahlo a, Asylum-seeker Card bek ahihi. Card tuaktuak ahih zenzen hangin “Asylum-seeker Card” leh “Refugee Card” te amanneihna “Value” kibanglo hi. Gentehna in RM1 leh RM100 pen sumlaidal tuaktuak ahih hangin, aman neihna “Value” kibanglo cihdan\nMarch 01 ni akipan Card pianawnlo in, UCL Laidal piading uh a, RSD Interview phitheihding nizong Appointment piapahpah dinguh cihi. Hihpen alungdamhuai mahmah thu hizaw hi. Banghang?\nAbeisa in Asylum-seeker te Card pia uh a, tettan pen kum 3, kum 4 bang hisakmawk uhhi. Tua kum 3, kum 4 sungpen Interview bangmah omvetlo in, koihcip uhhi. Kum 3, kum 4 khitciang in tettan Renew sakkikzel uh a, adinmun ki lamdanglo in Asylum-seeker mah hitawntung uhhi.\nAhi zongin March 01 ni akipan Renew ciangin Card tawh apiakloh zenzen hangin RSD Interview Appointment phiniding piapahding ci ahih manin, alungdamhuai mahmah aci kahihi. RSD akici “Refugee Status Determination” philoh in Refugee taktak in kiciamteh theilo hi. Asylum-seeker Card natawi gemgam a, kumtampi hongki koihcip, hongki diahcip sangin UCL Laidal tawi in RSD phithei mengmeng lecin lungdamhuai zawtham hilohiam?\nAbeisa abatleh USA alengte genteh pakleng RSD khitciang RST hiding a, RST khitciang OPE (RSC), OPE khitciang DHS (Lawaka), DHS khitciang Medical (sisit), Medical khitciang CO Class (Tentan ihcih Culture Orientation Class). Tuateng diudeu khitciang aki lengtheipan ahihi. RSD > RST > OPE > DHS > Medical > CO Class > Departure\nPawlkhat in “Asylum-seeker Card” tettan Renew bawlkhin in “Card mah tawi khalai” ci’n akisial mahmah omthei hi. Pawlkhat leuleu March 01 ni kipanding ahih manin, Card Renew leng laidal tawikha tading ci’n adah mahmah omleuleu hi.\nAki sialsial tezong kisialhhuai luakhollo a, adah mahmahte zong dahhuai luakhollo hi. Card tettan Renew khinte kum 1 pan kum 3 pian vive hizaw hi. Tulaitak Renew abawlnailo te abawl ciangin RSD Interview tawh asawtlo in kizomsuak theipah hileh, tulaitak Card tawikhalai ci’n aki sialsial te amakhelhziau nahih namel kuan genthei?\nHihpen abeisa pongman apaizia hi a, azi apasal te’n alutpih, nulehpa leh tate lutpihding in angak cihtetawh apaizia kibanglianlo khatheiding hi.\n1) Nidang in OPE (Overseas Processing Entity) akici pen tuciangin RSC (Resettlement Support Center) ci’n kilaih hi.\n2) RSD, RST, RSC hihtengthuam kivalak mahmah a, ahi zongin atuamtek ahihi. RSD = Refugee Status Determination, RST = Resettlement, RSC = Resettlement Support Center\nMeeting: Abeisa 15 February 2017 ni in Kawlgam minam tuamtuampan kipawlna makai “Sub-Ethnic Burmese Minority Leaders” teng UNHCR-CLU in Meeting neihpih uh a, hivai genkhiatna neikhin uhhi.\nTuavaimah genkiknuam uh ahih manin zingciang 27 February 2017 (Monday) ni in Fellowship leh Religious makai, siate Meeting khatvei kaikhawm leuleu uhhi. Malaysia gamsung aom pawlpikem sia, makai, Pastor te’nzong asawtlo in hihvai akicianzaw in hong gencianthei khading uhhi. ZD Sawltak #zomidaily\nPrevious: Malaysian Chemical Engineer numei khat mawtaw Accident in si ~ ZD\nNext: Bawlungsiam Pele’ tapa thongkia dingin ki piakhiata ~ TK Lian


url: =Thuthak tomkim ~ The Tedim Post (24 July) :: ZOMI DAILY\nposted on 24 July 2020 at 10:36 pm Lomkholna: Myanmar, News, TedimPost, Zomi\nNews In Brief: Thuthak tomkim ~ The Tedim Post (24 July)\nChin State, Paletwa Township sung a galtai mipite ading in World Food Program(WFP)in nek leh dawn Metric Ton 165 val va puak thei ung, ci-in Myanmar WFP thunei Stephen Aderson in gen hi. Tulaitak galtai mi 9000 val om uh ci hi.\nChin State, Hakha Khuapi ah 1998 Kum a akilam ahi Vomtumaung Stadium Chin State Kumpi vaihawmna tawh Budget 633.6 Million tawh akipuah kik laitak hi a, 45% nasep kizo ta ci hi.\nNorthern Shan State, Hsipaw Township ah Myanmar Army leh SSPP/SSA te kidona hangin mipi 400 val inn leh lo nusia in galtai uh hi.\nMualtungmi party tuamtuam ahi KSPP, KySDP, KNDP, CNLD leh MUP party pan khangno makaite kigawmkhawm in Kachin gam, Myitkyina khuapi ah July kha sungin kimuh khopna nei ding hi ung, ci-in KSPP Youth facebook page pan in tangkona nei uh hi.\n2020 Kiteelpi ah Myanmar gam Kumpipa U Win Myint in Yangon Division, Tamwe Township pan dem ding a, State Counsellor ahi Daw Aung San Su Kyi in Yangon Division, Kawhmu Township pan in dem ding ci hi.\nJuly 21, 2020 ni-in Kumpi lam pan Tan 9 tungsiah sanghong kik ding a cihna tawh kizui in Myanmar gambup ah Tan 9 tungsiah sang om vekpi 7,173 lakpan cidamna lam tawh akituak sang 3,999 kihong sak kik hi, ci-in State Counsellor Daw Aung San Su Kyi facebook tungtawn in kiza hi. A kihong kik sanglak ah private sang pen 764 pha ci hi.\n2020 kiteelpi Myanmar gambup ah a khatveina vote(mee) pia thei ding mimal 5 million kiim om hi, ci-in UEC in gen hi. 2015 kiteelpi lai in Myanmar gambup vote(mee) pia thei mimal vekpi lakpan in 70% kiim in vote pia uh ci hi.\nUSA in Covid-19 natna dal nading in Myanmar gam tungah US Dollar 1.95 Million piak beh ci hi. 2020 Kum Febuary Kha pan tunidong US in Myanmar gam tungah US Dollar 18.5 Million huh khin ta hi, ci-in US Embassy pan thunei ten gen uh hi.\n2020 kiteelpi ah NLD party pan a dem ding min list teng July 23,2020 ni-in tangkona nei uh hi. Meekuang lui dingte lak pan numei 20% leh lokhomi 12% kihel a, mun 1,132 ah ka dem ding uh hi, ci-in Dr. Zaw Myint Maung in gen hi.\nSen(China) gamah akibawl Corona virus dalna zatui pen Brazil gamah July 21, 2020 ni-in mihing tungah sinna kinei hi, ci-in zatui lam tawh kisai kantel kipawlna ahi Sinovac in gen uh hi. Hih zatui sinna ah volunteer mimal 9000 tungah kisin ding ci hi. Tulaitak Brazil gam ah COVID-19 natna nei mimal 2.1 millions val om a, asi mimal 82,000 phata uh hi.\nUSA in China(Sen) Company 11 te Blacklists ah koih ci hi. China gam a Uighur Muslim te tungah China(Sen)kumpi in simmawhna leh ngongtat nate hang ci hi. China(Sen)gam bupah Uighur Muslim te 10 Million val om hi.\nMore: Zogam makai kiteelna ~ Pu Go Sawm Khup\nJuly 23, 2020 ni Leitung bupah Covid-19 natna ngah Tein 150 val(15,265,081), asi Tein 6 val (624,370) leh adam kik Tein 80 leh tul 70 val (8,708,362) phata hi. Source : 7day news, KSPP Youth FB, Eleven Media, Myanmar Times, VOA, Taungzalat Time, Aungsan Su Kyi FB.\nPrevious: Pilna leh Siamna ah Zomi te ~ NK Nang\nNext: Naukhak, nauhalna zatui tawh kisai ~ Job Cinpi\nUSA gam aa nungtading khatbangin hongsang zoding uhhiam? (1)\nNau neih (paai) theih nading (1) ~ Cing Van Kim\nZCD MP ding te vai ~ Gin Kam Lian\nNorth Korea te’n Japan gamlam ah Missile thaupi khatvei lotphei leuleu


url: =Zolai gelhzia Pawlkhat ~ Min gelhzia - TUNGZANG NEWS\nZolai ahi a, bang lai ahi zongin, mun le mual min, mi' min cihte pen ahi bang lianin i gelh ding kisam hi. Yongon City cih bang pen Zangkong Siti cih bangin nong gelh ciangun khangthak momnote' a dingin lampialna khatpeuh hong suah khak ding ka dah simsim hi.\nA diak in, media nasepna leh kipawlna tawh thu khat peuh nong suah tak uh ciangin, laimal diktak nong zat dinguh deih huai hi. Banghang hiam cih leh nomau' influence pen khangthak ten hong ciing ding hizen mawk ahih manin, hoihtak hong ngaih sun phapha un.\nYangon City - Zangkong hilo.\nKalaymyo - Kawlpi cih tawh official in kizanglo.\nMyanmar - Kawlgam cih tawh official in kizanglo.\nChina - Sen gam cih tawh official in kizanglo.\nDo Suan Mung cih banga mal thum tawh i gelh min pen Zomite' ngeina tawh kigelh laimal hizaw hi. Banghang hiam cih leh Zomite' ngeina ah min mal thum kinei hamtang zaw a, a mal masa pen bel mintap-pa' min hi a, a nunga-te pen khiatna nei-a kiphuak min malte a hihi.\n"Do" pen mintap-pa' min hi-a, "Suan" pen suan le khak, tuleta cihna hi-in, Mung pen khuam banga muanhuai, belh cing, muantaak cihna hi-in, tuleta, suanlekhakte' a dingin mi muanhuai cihna ahihi.\nTua bang hinapi in, Dosuanmung ci-in hong gelh hi zenzen leh Zomite' min phuahzia leh min gelhzia ngeina susia hong suak a, a khiatna zong nei nawnlo hi. Hih pen minam dangte tawh kibat lohna khat ahihi.\nMin i phuah ciangin zong, min ngaih leh min hoih theithei i phuah ding kisam mahmah hi. Min hoih khollo pen mi ten zong mang naleng in hong matnop loh uh ahih manin, min i phuah ciangin, a ngaih thei pen mah phuak ni. Zomite' ngeina leh ciinzia ah min hoih pawlkhat a nuai ah en ni.


url: =Malaysia, Jempol District sungah Lorry kibung, mi 2 si, khatliam ~ ZD :: ZOMI DAILY\nMalaysia, Jempol District sungah Lorry kibung, mi 2 si, khatliam ~ ZD\nposted on 5 February 2017 at 8:14 pm UTC+9:30 Lomkholna: Malaysia, News, Sawltak, World\nMalaysia, Negeri Sembilan State sung aom Jempol District sungah Sunday ni zingsanglam in Lorry mawtaw golpikhat kibung in mi 2 si in, khatliam cih theStar pan kiza hi. Jalan Bahau-Kemayan kici lamzikpi tungah Sunday zingsang in akibung hi a, hih Lorry sungah “Frozen Chicken” kici ak gawhsa adim phitphet in apua ahihi. Asi 2 tepen mawtaw hawl Lorry Driver leh anungzui khat ahihi.\nAnungzui adangkhatzong liamgawp cihi. Lorry Driver papen Bangladesh gammi hi a, kum 46 aphakhin Tanvir Ahammed Siddique kici minnei khat ahihi. Asi adangkhatpa pen kum 46 aphakhin Ismail Fadlizah kici minnei khat ahihi.\nAnungzui adangkhat, asilopa pen kum 29 aphakhin Mohd Syaaban Mohd Amin kici minnei khat ahihi. Tuapa pen Jempol Hospital ah kipuaksuak pahhi.\nJempol OCPD pan palik ulian khat ii genna ah hih tuahsiatna apianhun pen Sunday zingsang 5:30am hunpawl hi a, mawtaw akawina panin kilumlet cihi. Asi nihte pen mawtaw amaibuk sungah kigawicip uh ahih manin, asi cihzong genkhia hi.\nRelated: “US Travel Ban” hangin Malaysia US Embassy mai ah lungphona kinei\nAsi 2 te ii aluanghawm zong Jempol Hospital ah Post-mortem bawlding in kipuak cih kiza hi. ZD Sawltak #zomidaily\nPrevious: Kawlgam aom Rohingya te huhna apuakding Malaysia tembaw kuankhiata ~ ZD\nNext: Christian Hymn te’ tangthu: Ngai Un! Vantungmi’n Lasa\nTedim khuazang in hanthak zatding vai pawlpi (30) val tawh kikupna


url: =Video thak kingahdek tading\nTZN: Tu in Zolai hong bawlsak pa J.H.Cope hong pai zawh kum 100 cing ding hi ta hi. Khristian biakna in Zomite nuntakna hong khel zia leh J.H.Cope hangin Zomite ih phattuamna, ih hamphatnate phawkna ding leh ciapteh nadingin video hoih mahmah khat kong bawl khia uh hi. Topa Pasian in hong thukimpih ahih manin lim lak ding teng ka la khin ta uh hi. Leptuahna ka bawl laitak uh hi a, a sawt loin kihawmkhia thei ta ding hi.\nCope topa hong tuntung lai a, Zomi sunga pau namtuamtuam Sihzang, Zo, Phaileng, Teizang cihte zong kihel a, pau namkhat panin a pau zangte ngiat nungak tangval kop khat ta hong kihel uh hi. Cope topa' hun lai a Cingno leh Thangno tangthu hi a, muh nop, zak nop banah khasiat huai lungzuan huai thu tampi om hi. Zogam khanglam mong a om mualsang pen Victoria mual panin Zogam saklam mong Kansau gam dong kikal mun hoih tuamtuam kila kawikawi hi a, Zogam a ngaite adingin lungkim huai mahmah ding hi.\nSingtang buhno dum dildial lak khawngah Thangno leh Cingno' kihonate lunglut huai, lainat huai mahmah thu tampi om hi. Dawi leh Kau upna in Zomite bangzahtakin gentheisak hiam cih thute Thangno leh Cingno kingaihna tungtawnin kimu kik thei hi. Ngeina Zolapite leh tulai la tualleng hoih nono zong kihel hi. Lasa siam V.C Mang leh Nuamlek in lunglen huai takin sa uh a, Nuam leh Nembawi mithak la siam nungak nih in zong sa sialsial uh hi.\nA limte HDV camera tawh hoih takin kila ahih manin siang mahmah a et nuam mahmah hi. A thu a late, a awte zong a siang theithei dingin kihanciam ahih manin pau kitello nemnum cih bang om lo ding hi. Kawl gam sum Ks. 40,00,000 (US $ 4000) val bei-in kibawl hi a, ih ngah kik ding tawh kituak lo liangin kibawl ahi hi. Ih Pasian in Zomite hong laptohna teci panna leh Zomite' ngeina hoih tuamtuam, kammal hoih tuamtuam, thu leh la hoih tuamtuamte kepna thu saalpi ahi hi.\nCope topa hun lai a, Ukpite (Innpite) leh Tapidawte (Christian) kikal thute zong kihel hi. Hih bang thute hel theih nadingin Ukpite' suan leh khak makaite in phalna hong piak manin hih video pen picing tuam mahmah hi.\nKong muhsak ding kal ngaklah mahmah ungh ei, Zomi laizom u leh nau aw.\nTZN : Source: www.tearsgospel.com


url: =Covid-19 Update: White House pan theihhuai pawlkhat (March 23) :: ZOMI DAILY\nposted on 24 March 2020 at 10:28 am Lomkholna: News, Thomasmung, USA\nCovid-19 Update VI: White House Press Briefing pan atheih huai thu pawlkhat – (March 23, 2020) President Trump on Hydroxychloroquine (Quine) – “It is a gift from God”; “Pasian kiang pan letsong hi”………\n– Covid-19 virus tawh asi dek tak Florida pan Pasal khat in nung nipi sungaa President Trump taangkoh khiat zatui ahi Malaria (Nattun) za-“Hydroxychloroquine” a nek leh dam ta hi ci in President Trump in taangko khia hi. Tua zatui te pen zingciang in New York leh mundang te ah hawmkhia ta ding ci hi. Tua Quine (Kunai) zatui te pen Kawlgam ah Nattunza in kizang aa, deih bangin kilei thei hi.\nHih US gam ah belh doctor te’ phalna (prescription) bek tawh kilei thei hi. Tua zatui tawh a dam takpi ahih leh hih virus pen kithat, kidal zo ta ding in kilamen aa, President Trump in belh Pasian kiang pan letsong “a gift from God” hi ci hi. Tua hi aa, Kawlgam aa om ten Quine zatang na lei khol ciat un!!\n– Vice President Mike Pence in the Food and Drug Administration (FDA) te phalna (approved) tawh ei leh ei Covid-19 ki test theih na – “self-swab or self-collected samples for Covid-19 testing” kizang thei ta cih pulaakkhia aa, clinics leh drive-through-testing sites ah kizang ta ding ci hi.\n– Coronavirus stimulus package pen Senate Democrats ten a nih veina block leu leu uh ahih manin ki pass zo lo aa, kikum kum lai uh hi. President leh Vice President genkhiatna ah innkuan te sum piak ding pen Innkuan mi 4 (family of 4) apha te $ 3000 piak ding hoih ka sa uh hi ci in pulaakkhia uh hi.\n– President Trump in hih virus kithehthang na pen Asian American te tawh kisai het lo aa, Asian American community te ka protect dinguh ko ma tavuan (mawhpuak) hi cih pulaak khia hi. Ei US gam sung om Asian te aading belh tampi lungnuam tuam zaw deuh hi.\n– President Trump in ni 15 sung Coronavirus kithehthang na daisak (slow down) nading upna leh vaihawmna lianpi ka nei ci aa, gam mi ten ei ma inntek ah om ciat in hong huh un ci hi.\n– President Trump in “defend production act” acih executive order sign thu aa, tuni pan kipan US gam sungah zatui leh zato van (medical equipment) te ahon (alom) aa zuak, puak theih loh nang thu khun bawl ta hi. Tua lak ah hand sanitizer, face masks, personal protective equipment cih te zong kihel ahih manin van zuak te kidop huai hi.\n– Covid-19 hangaa nasepna pan akikhawlsak (layoff) ten amau omna State ciat ah Unemployment benefit amanlang pen in kisiau thei ci hi. Akisam requirements te belh State khat leh khat kibanglo ding hi.\n– US gam sungah Covid-19 virus hangin tuni bek bek mi 100 si aa, tu ni ciang dong mi 500 val si ta ahih manin akua mapeuh kidawm ciat in thu ngetna ah kipanpih ciat ni. Thomas On Sian Mung (Thomas Mung Guite) Washington D.C, March 23, 2020.\nPrevious: Covid-19 natna tawh kisai in ~ Dr. Nung Mun Thawn\nNext: Covid-19 pulnatna tawh kisai GZA pan tangkona


url: =Zomite khuapi Kawlpi ah lampi kipuah\nZomite khuapi Kawlpi ah Zomite tamtenna mun - Phualpi veng, Leioi veng leh Tahan (West - Tahan Tuiphum) vengsung ah lampite Kultak kitheh lampi kibawl a nuam mahmah ta hi. Leisan suanghum lak ah ipai sangin nuamzaw a cycle mawtaw aa dingin hita leh khepaina ah zong lamtam tungtawn ipai nuamzaw tham hi.\nKawlte vengte tuma kum 20 laiin kibawl khin a, Mizite omnate tuma kum 10 laiin kibawlin Haka Falamte tennate tuma kum 5 laiin kibawl hi. Paite khuanung pil bek hiloin mite nung adelh ihi hi. Veng hausate kiang ah tuma kum 5 laiin midangte in bawl hi. Ei Zomite vengte ah kibawl theilo hiam ka cih leh sumdon haksa hi cilelin thudonlo a, amipite in zong thupi ngaihsutlo hileng kilawm hi.\nKawlpi pen Kawlgam khuapi anawhkhan mahmah khuapi 5 sung ah kihel a, Gullu mual hangin zong Kawl kumpi leh mihaute' mitla khuapi hita hi. Zomite khuapi hi icih pen tun Zomi itamman hiloin pulepa hunlai a Lansong( Kawlpi lamkabom) ciang dong Zomite neihsa innpi omlai a, Zomite innteekna khua ahi hi.\nManipur ah Lamka, Mizoram ah Tonsim, USA ah Tulsa, Kawlgam ah Kawlpi leh Tedim pen Zomite khuapi ahi hi. Zomite in Kake-Kabaw valley iluahsa ingah theihna dingin Tedim sangin Kawlpi ah innteek sawmin ikikhual ding thupi ding a, Zomi politiciante leh Zomi khangthakte in Zomite khuapi ciin Tedim alimbawl leh Kawlpi, Khampat leh Tamu kingahlo ding a, Zomite khuapi Zozum kiphuh masakna Kawlpi hi ciin Zomite khuapi lianpen Kawlpi(Kalaymyo) ibulphuh leh Kawlpi, Khampat, Tamu leh Tedim, Tonzang, Rih leh Cikha igawmzo panbek ding hi cih lungngai kawmin Tedim puah kawmkawmin Kawlpi ipibawlzawk ding thupi ding a, Zomite ansal zong Kawlpi-Tamu ahih kul ding hi cih tulai makaite leh khangthakte in limtak ngaihsun ni ciin veina lianpi tawh thusunna kong nei hi. Hong kuppih nuamte kilungdam hi.


url: =Australia-a MP te’ mapanzia :: ZOMI DAILY\nAustralia-a MP te’ mapanzia\nposted on 17 December 2015 at 3:52 pm Lomkholna: Australia, News, Zokhai\nSanggamte, Australia – ah Member of Parliament (MP) cih ciang-in gammite awlmawh mahmah (taktak ahikei phial zong-in kineih siam) uh-a, gaaltaai pangbeel leltak nangawn hong paampaih lo-in, “Gennop, kisam, hoihsak pulaakding na-nei kha-hiam?” ci-in hong gammipih-bawl mahmah ahihna anuai-a laidal nana veel le-uhcin kician mahmah-hi.\nPasian-in Zomite thupha hongpia-nuam mahmah-a, Tedim Tonzaang ciangbek hilo Kawlgam nangawn amakaih theiding dinmun-ah ahongkoih gige hi-kha mawhlo ding-in ka’ sehna-tawh kituak-in “Australia khawng leh Kawlgam khawng tehding hikei” cilo-in akhangkhin gamlian-a panmun neite’ piicinna ciingsiam lehang Kawlgam akhangto-sak mi-thupite ciaptehna-ah “Zomi” masapen theiding ci-in naakpi-in lawpna omhi.\nKawlgam-a MP aseem khinsa khempeuh bek hilo-in “Kumpi naseem” akici khasum saanna panmun angah-kha mi khempeuh-in “Tungsiah maaivil, nuaisiah paampaih” kalsuanna zanghkim uh-a, meigong tagah daaipaamte’ lungdeih cikmah hun-in kidon, kizawn, kitah ngeilo-hi. Tua teekteek-mah Zomite’ kilapsaang nading ci-in ka-sehhi, banghanghiam cihleh ahoih a-om ngeilo lakpan mah-in ahoih hongki pulaak-a hong kizat takciang-in kilangh veva theibek-hi cih kei mimal uplehsaanna ahihi.\nBiakna pawlpi, minam kipawlna, beh kipawlna, khua kipawlna-a kipan mipi-tawh vaaihawm-a kalsuanna khempeuh-ah “neupen, zawngpen, cimawhpen, haipen” bang-a I-sehte nangawn ahuamkim lungdeih kaihkhopna ahun-amual zil-in upa makaai khempeuh-in hongvaan, hongdon le-uh Zomi cidam-in Pasian lungkim ding-in lamen hang-ei! Kuamah athuhilh hikei hang-in lungdeih thusunna-mah hizeel-ei.\nNB: Hih sapna-ah pai-in MP leh uliante’ maai-ah “kisam ka’ sakte leh ka’ lungdeihte” ka-pulaak liakliak-pen, “hongki bawlsak pahding” cih ahihloh hang-in “MP te-in asepding thei mahmah lel inteh” hongci om peuhmah lo-in hong thupi-laaksak uh-a, record ciatciat uhhi. Atelsiam leh asepsin thei ding-in Pasian-in Zomite hong aangvaan tapeuh-hen!!! Zomi Pasian’ Thupha! Zokhai 960 Narr-Maen Drive, Croydon Hills VIC 3136, Melbourne, AU)\nPrevious: Leitung hauhnate tawh ~ Hau Za Cin\nNext: Tualbiakna leh Sialsawm pawi ~ Thang Siangh\nAnn neek khit phet a ciinloh dingte ~ T. Sawm Lian\nAtumdang Zomite’ Mindset


url: =Malaysia gamsung Operasi pan gamdangmi 1509 kimankhin, 28 Employer zong kiman :: ZOMI DAILY\nMalaysia gamsung Operasi pan gamdangmi 1509 kimankhin, 28 Employer zong kiman\nposted on 4 July 2017 at 8:57 am UTC+9:30 Lomkholna: Malaysia, News, Operasi, Sawltak, World\nMalaysia gamsung ah E-card (Enforcement Card) bawltheihding ani Deadline abeikhitzawh akipan gambup muntuamtuam ah Operasi (Operation) lutpah ziahziah hi. July 01 ni akipan zanni ciangciang Immigration Department Enforcers te’n amatkhiat uh gamdangmi 1509 phakhinta cih theStar pan kiza hi.\nTua akiman gamdangmi illegal immigrants te lakah Bangladesh gammi 752, Indonesia gammi 195, Myanmar gammi 117, Philippines gammi 50, Thai gammi 45 cihte banah adang gamdangmi tuamtuam pawlkhatzong kimankhia hi.\nOperasi panin mat athuak te lakah naupang 3 zong kihel a, numei 192 leh pasal 1314 ahi uhhi ci’n Immigration director-general Datuk Seri Mustafar Ali in Statement ah genkhia hi.\nGamdangmi nasem bekthamlo, nasepnei Employer (Boss) pawlkhat zong kiman hi. July 03 zingsang 8am ciangciang Employer akigawm in mi 28 kimankhin a, tualo adang Employer mi 86 tezong thusitna kinei in Statement lakding in thu kipia cihi.\nMalaysia gamsung ah naseptheih nadingin Work Permit kician aneilopi nasep apia Employer (Boss) tezong “Immigration Act 1959/63 under Sections 55A” thukhun tawh thu kibawlthei hi.\nSeri Mustafar Ali in hih E-card pen pawlkhat in gukbawlsawm, nidang in Blacklist sungah aki koihsa te bawlsakkiksawm cihbang thumanlo in agamta om cihi. Tuate pen kankhiattheih nadingin Tactic athak kizang in kikankhia cihi.\nVideo: 23 foreign workers detained in Penang\nBlacklist akibawlsa tepen akhutma Fingerprints panin ki mukhiakik veve cihzong genkhia hi. Tuabang in athumanlo in E-card abawlsawm Case 38 ki mukhia in, gamdangmi nasemzong mi 40 kiman a, Employer (Boss) zong mi 2 kiman cihi.\nHih E-card bawlhunding ahun akicingtak in kipiakhin himahleh Employer (Boss) te’n thudonlo in anasem te adingin bangmah bawlsaklo uhhi. Tua ahih manin Immigration Department te’n amau sepding Duty pen pelhlo in asep uh kul ahih manin, Operasi alut kawikawi hi ci’n genbeh hi.\nHih E-card akici Enforcement Card pen Malaysia kumpi in February 15 ni in hong patkhiat uh ahihi. Malaysia gamsung ah Work Permit kician neilo in gamdangmi nasem tamlua ahih manin, tuateng tawmveisung “temporary” naseptheih nadingin avaihawmsak uh ahihi.\nRelated: Malaysia, Terengganu sungah Operasi 10 vei kibawl in mi 47 kiman, Myanmar 5 kihel\nE-card bawltheih hunpen tukum February 15 akipan June 30 niciang ahun apiak uh hi a, nung Friday ni in ahun abeita ahihi. Hih E-card pen Malaysia kumpi in sumbeilo in abawlsak uh hi a, E-card aki zattheih hunsung pen 15 February 2018 ciang ahihi. (Malaysia kumpi in sumbeilo, Free in kabawlsak uh ci a, sum napiakkhak tepen Malaysia kumpi tungah napiak hilo khading hi) Sawltak #zomidaily\nPrevious: Bang hangin Hillsong te Praise & Worship nuam kisa mawk hiam\nNext: Topa ngak ~ Tdkhen\nA theihhuai upna laang (No. 11) ~ Langh Khan Mung\nMalaysia Shopping Mall khatah damiah lutin RM700,000 mannei puakhia ~ ZD\nNajib pen 1MDB Fund sumvai tawh kizom in mawhna nam 10 valtawh thu kibawl theiding\nI kap phial zongin ~ Dong Mung\nNumei Melhoih khat Thu


url: =Vondeih Kep Ding – 147 (Dimno’ Pa) :: ZOMI DAILY\nposted on 31 May 2018 at 9:00 am UTC+9:30 Lomkholna: Article, Paukhankap\nDear Tawngno, Zanni upmawh lohpi na sepna ah guahthuak kha in inn ka tun ciang ka luting hong na gawp hi. Kisil in zatang ka nekpah leh nitak ka lupkuan ciangin hong nuam tuam sam hi. Nisa zel, guahzu zel in hih lam zong ei lam danin khua hun hoih tak kei, cih ding hi. No zong na kidawm un!\nNeulai thu khat hong gen nuam ing.\nKhatvei na pu kiang ah ka deih mahmah temta neu a paai tawh a kithuah khat ka lei nadingin sum ka nget leh na pu in hong pia nuam lo-in, kibawl in ka kap hi. Na pi in hong khem in, ‘na pa in hong ngaih luat man hi, tawp in, kapkap nawn ken. Neu lai na hih manin kisat khial in na liam khak ding hong lauh man hi’, hong ci hi. ‘Ka pa in hong ngai taktak hi leh hong lei sak in teh,’ ci-in kitom in ka kap thapai hi.\nTua hun lai-in itna thu ka telcian zo kei-a, i deih bangbang hong leisak te hong it, hong leisak lo te hong it lo, cihdan ciangin kingaihsun lel hi. Tuin ahih leh na pu in hong it luat manin ka deih mahmah temta neu hong leisak lohna thu ka dam teltel pan hi. Na pu in kei kum zah hong thei in, kei tawh a kituak van leh nate thei lua ahih manin kei tawh a kituak lo van leh nate ka nget ciang kei hong khual zawk manin hong pia lo, hong leisak lo na hizaw hi.\nNa nu tawh na deih khempeuh, na ut khempeuh, na kisap khempeuh kong piak pahpah loh uh, kong bawlsak pahpah loh uh pen nang kong it lohna uh hi lo-in, nang kong it luatna uh ahih lam hong thei sak nuam ing. Tu laitak in ko tungah heh in na lungkim kei phial zongin nidang ciangin thei ding hiteh!\nNa nu tawh ka kingaih lai un zong na nu in ka ut na khempeuh ah hong paisak lo-in, ka ut bangbang in hong om sak lo hi. Ahang ka dot leh kong it luat man hi, hong ci hi. Tua hun lai-in ka tel gaih loh hangin tuin dam tel pan ing. Ih it te a siat ding kiphal het lo-a, ih ngaihte zong a siat khak ding kiphal peuhmah lo hi.\nPrevious: US Tennessee ah Officer khat kikaplum, akappa matding in kizonsan\nNext: Lampi tungah tui kivungtawh kuang asawp Raj’s Banana Leaf ansai ki khakcip sakta


url: =Pil Vai Sa Ing ~ Hau Za Cin :: ZOMI DAILY\nposted on 29 November 2014 at 6:43 pm Lomkholna: Article, Hauzacin\nMalaysia ah November 24-28, 2014 ka zin hi. Sangnaupang honkhat tawh hun zang khawm in amaute bangci in Christian nuntakna ah picingsak ding, pattah ding cih khawng ka kikum uh hi. Christian nuntakna gina tak nei a picing taka pattah dan ding a huh ka hi uh hi. An kivak in mun khat ah kigiak khawm a, khuasungah Pasian thu tangko (street evangelism, Street E) zong ka neihpih, pattah uh hi. Ka lungsim hong khoih leh ka en, ka deihngawh pawlkhat kong gelh nuam hi. Eng, deihngawh cih ciangin etteh huai leh etteh pha gamtatna ka muhte a gen nuam ka hi hi. A picinna uh leh a kipattahna uh a hoih ding dan ka en man hi. Zomi te in zong hih bangin i hih ciangin mite mit ah kilawm in mite in a khangto minam in hong mu ding hi cih ka phawk man hi.\n1. An Kicinglo: Zingsang khat pen an a kivaikhak tawm hong kipuak deuh hiam, ahih kei leh annek ankamlim hi ding hiam an hong beih vat mawk hi. Malaysia leh Singapore khawngah mipi annek ding a kivaikhak ciangin a kicinglo cih pen a lamdang, a maizumhuai, a kilawmlo leh ahitheilo thu hi. Ahi zongin upmawh hetloh in hong cinglo vat mawk hi! Anne nailo mi 8 ding khawng omlai hi. Hong pai deudeu in hong kigual uh a, an beita cih gen ding hong nuam mello hi.\nGenloh phamawhta ahih manin ka gen uh a, themcik na ngak lai un a dang kivaikhak kik in tuzawh minute 15 ciang hong tung ding hi, ka ci uh hi. Tuani zingsang anhawm pen kei mawhpuak hi a, ka lung hong nuam hetlo hi. Anhawm kilaih den napi kei hun sese ciang hih bang hong piang cih pen ka lungnuamlo hi. Ahi zongin ka upmawh hetloh in khangnote in kamkhat zong paulo, phun cih thadah hehmai, lungkimloh mel cih bang melpuam pua kuamah omlo in a theilo, an duhlo bang keek in om thei uh hi. Picin vai kasa a, picing gamtat uh, lungsim kikemzo uh kasa hi. Hizah a pilvang thei khangno om cih ka muh ciang ka ngaihsutna hong sau vak mahmah hi.\nTan 10 ka sim laiin Tonsim ah mipi annek khopna khat om a, tualpi ah mipi kigual in an kidawh a, eima pakan ciat tawh kine hi. A dawh masa ding, a ngah masa ding bang kituh in kilai phial, kitawng phial in kinawk ngengngang uh hi. An ngahlo om lo napi a dawh kik nuam, nihvei a dawh nuamte bangin a mai vuah mi tam kigual leh ‘ka gilkial kik man ding hi, kinawh un’ ciin kiko vava thei mawk uh hi. Ciamnuih hilo, heh phial maha awsang tawh kiko uh ahih manin hong ‘khantoh loh vai’ pian hi. Khantoh loh vai cih ciangin lungduai zolo, lungsim picing zolo deuh cihna hi.\nBanghang in mihing in i deih i duh i ngah pahpah loh ciangin kilungduai zolo hiam cih pen lungsim thuk sinna neite in a genna ah eima lungsim i kidek zawhloh man hi, ci uh hi. Kidek zolo cih pen ngaihsutna tom nei cih na hi a, a huam kim in ngaihsutna neilo cihna zong ahi hi. A huam kim in ngaihsutna cih ciangin mihing a kibanglo vive i hih na ah midangte lungsim ding, midang te ngaihsut ding bang hiam cih theihpih, muhpih, ngaihsutpih cih pen a kisam thu hong hita hi.\nTua pen lungsim manlang leh pilna sang sinna neih man hilo in mihing khat in a huamkim in ngaihsut siamna gina tak nei maw neilo cih a kilahna ahi hi. Tua ahih manin ka tuah thu a khangnote in amau lungsim kemzo, kidekzo uh, phunlo cih pen — an hawmte lungsim ah noplohna a om ding behlap khak ding kidawm, an kicinglo pen kamtam leh phun hat thu tawh hong kicing pah dinghilo cih thei, heh mahmah in awnggawp, gensia gawp, hang gawp taleng tua dinmun lian pen kibawlpha pah ding hituanlo cih thei uh hi. A kisam khempeuh a kisaipihte in sem uh a, a kisam vante kaikhawm kik in a hun a tun ciangin hong lem lel ding hi cih tel uh hi.\nAn kicinlohna pen amau an ne nunungte gawtna leh bawlsiatna, engbawlna leh simmawhna hilo a, a ne masate deihsak zawkna leh anne masate bek khualna hilo cih thei uh hi. Hih bang thu pen a om thei mah hi a, kua peuh tungah tung thei in amau bek a kithuaksak hi cih om tuanlo ahihna tel uh hi. Naupang, khangno kum 14-18 kikal khawng dingte in hih banga lungsim picingtak, Zomi te in ‘papi lungsim, nupi lungsim’ i cih lungsim pua thei uh cih pen a lamdang leh a etteh huai, a en huai, a deih huai lungsim puakzia ahi hi.\n2. Lup Hun Nai 11pm: Zan lup hun, mei suhmit hun pen zan nai 11 hi a, tua zawh ciang mi khempeuh ihmu pah in daipah khip khep cih hituanlo hi. Ahi zongin zan nai 11 a sat ding ciangin khangnote in a lupna uh bawl in, a delhphah uh phah in a lum lian thei dingin kithawi khin uh a, a holim in ging ngaih mahmah veve hi. Ahi zongin zan nai 11 hong sat lian leh mi khat peuh in ‘lup hunta’ ciin gen ziau a, meivak suhmitna tawh a kinai penin meivak sumit lian in amau lupna ding mun tek zuanpah uh hi. Hilh hilh, sawlsawl, gengen kullo uh hi. Tua banga tuam hilh a om khak ding zong a ut uh hivetlo cih kilangpah hi. A hun kiciangtansa om a, a hun cingta ahih manin makaite gelsa pen zuih ding hiziau hi.\n1993 kum ahi tam maw, Lamka ah Bethany Christian College ah Camping kinei a, kei zong ka lawmte zuiin ka kihel hi. Zan lup hun ding ciangin Camp Makaipa in lup hunta ciin hong gen khit ciang dak hong sat ging a, mei sumit hi. Ahi zongin thakhat in mite hong awng ziaizuai in ‘ka lupna ka bawl khin nai kei mei tawm hong vak laiun’ cih bang peuh tawh hong ging ngeingai hi. A dangte in zong amau hih nop khat, amau kiman nailohna hong tangko in meivak lai dingin hong ngen uh hi. Mei a kivakkik ahihloh hangin tua hun cin cianga makaite na hih pen a phatuamlo lama lehkaih kik sawm teitei nopna lungsim a lamdang, a khangto laitak minam, society i hi cih a kilatna ahi hi.\nHih Malaysia ah Chinese khangnote in amau dinmun thei a, makaite dinmun thei a, amau ngaihsutna leh makaite ngaihsutna ah tua bang hi ding cih mukhol thei uh hi cih kilang hi. Makaite zahtak cih pen makaite zahtak a kulna om hi cih a theih uh ciangin a zahtak uh hi a, a mawk zahtak uh hi tuan samlo hi. Amau zong makai ahih loh lam uh leh makaite zong amau mah banga hun khat lai khangno, naupang ahi uh cih tel mahmah uh cihna hi.\nMakaite in a kam uh tawh a gen uh pen ‘hih un’ ci a gen kikkik kullo in a bil vuah khatvei za peuh le uh zui hamtang ding hanciam uh hi. Makaite thusimlo leh neumuh, simmawh bawl, zahtak bawllo cih khawng omlo himai hi. A dik hetlo in a sep uh leh bel zahtak deklo, gen ngam mahmah kik lel uh hi. A hangsanna uh pen thudik gupna, thuman genna, a hi bang lianlian a kalsuanna in zang thei uh hi.\n3. Amau pau thei sitset uh: Malaysia Chinese khangnote in a tenna gam uh Malaysia pau thei khinlo uh hi. A kisam khuasung vakna, khualzinna, annekna ding ciang bel thei lel uh a, ahi zongin a tampi theilo uh hi. Haivai si e cihnop huai phial hi. A taktak in a pilvai mahmah na hizaw hi. Banghang hiam cih leh amau’ amau pau Chinese ahih kei leh Mandarin pen hoihtak, gina takin thei sitset uh hi. Pau thei, gelh thei, sim thei uh hi. Tua manin a pau uh, a minam uh, a ngeina uh mangthanglo in kembit uh hi. India gam Kolkatta leh Shillong khawngah zong Chinese hon khat kum tampi, khang tampi om uh a, a pau uh leh a ngeina uh cihte khawng kem tinten lai mawk uh hi.\nAmau pau bek a theih uh pen a dangte a simmawhna maw, a thusimlohna maw, amau bek a kiliatsakna uh maw cih lam hilo in amau minam a kep bitna uh leh a minam hihna uh a angtanna uh ahi hi. Zomi te adingin hih vai ah zong etteh tak kasa a, i mipilte in Zomi te zong China gamke khat Mongolia pan kipan hiding hi hang a cih uh pen a hi takpi mah ahi tam cih nop hong huai semsem hi.\n4. Liangko kikim in om siam uh: A nu leh pa pattah siamna ahi diam, ahih kei leh a sangkahna uh pan a kipattahna uh hi ding hiam, ahih kei leh a minam sung vuah a kipattahna uh hiding hiam, a biakna uh pan a theih uh hi ding hiam thei kei ing, liangko kikim in om siam uh hi. Liangko kikim in omsiam ka cih ciangin kuamah a kiliansak, a kineusak, a kisimmawh, leh a kitung et cih bang omlo in a kikim vive in kimu thei, kikhol thei uh hi.\nMihingte pen a kikim in kuamah omlo hi hang. A hauzaw deuh om hi hang. A pilzaw deuh om hi hang. A teizaw leh a khuamu zaw deuh zong om hi hang. Melhoihna leh hihtheih, septheih zong kibanglo hi. Ahi zongin a khangto nailo minam sung leh mite lak ah ahithei zaw deuh om leh a dangte tungah kiliansak nuam, kiphasak nuam thei uh hi. Tua bang kiliatsakna tutung ka khualzinna vuah omlo hi.\nPawlkhat pen a nu leh pate in BMW Car tawh hong kha a, pawlkhat pen Mercedes Benz Car tawh hong kikha a, pawlkhat pen car ngeina tawh hong kikha uh hi. Pawlkhat leuleu pen Bus in a honpi in hong kha a, pawlkhat pen amau neih sun bicycle khawng tawh hong pai uh hi. Pawlkhat in tuate zong neilo in khe tawh hong kuan uh a, a mun ah giaksuak zong tampi om hi. Ahi zongin a kikholhna vuah a haute tate in zong a hauhna uh suanglo, kiphatsakpihlo in a lawmte tawh a kibangin hihkhawm tek uh hi.\nKiliansak in gamtalo uh hi. Annek zong a kibang ne uh a, mihaute tate bang inn ah a limzaw nek ding a bawl ding tawh om ding hinapi mipi tawh kibangin ne liailiai uh hi. A nu leh pate in a tuamin bawlsak tuanlo, ngek bawl tuanlo in leitung nuntakna a theih ding uh a deih ahih ding ka um tinten hi. Mun pawlkhat hileh ‘hih mipi annek khawng ken ne nuam keng, ne thei kei ing’ a ci ding uh hi. Mi bek bang ne, mi silh bang mah silh lel, mi omdan leh mite hih khempeuh hih lel uh a, etlawm in thupi a, etteh tak mahmah hi.\n5. Tate Pattahna Thupisak uh hiding: Ka lungsim a hong suak thu lian mahmah khat pen a nu leh pate in a tate uh a pattahna uh hoih mahmah hiding hi cih hi. A hoih a hoihlo zong thutuam in thupisak uh hi ding hi, ka ci hi. Banghang hiam cih leh tano nei khat om hi. A tano pen midangte in a mawk hopih ding, a noh ding deih khollo hi. A kilawm, a gina in a ta mite in a hopih hiam cih en sitset uh hi.\nA khangto nailo minam sungah hileh a neizaw deuhte tate mipi in kizahtak bawl in bangmah kicih ngamlo a, ki maiet zaw phial hi. A zawngte tate khawng pen simmawh bawl in ciamnuih bawlna, engbawlna leh zawhthawhna tawh a kibawl thei hi. Mihing khat ahihna zahtaksak ding cih hilo in a nu leh pa hauhna leh liatna vang teng khawng tawh kitungnung koih pian mawk hi. A khangto minam leh a khangto gam ah tua bang omlo in mi khempeuh liangko kikima nungta thei ding in kipattah uh hi.\nHih thu ah a nu leh pa in a tate uh pattah siam kasa hi. A haute lah siam, a pilte lah siam, a zawngte in lah siam sem kasa hi.\nHih bang gamtatna khempeuh ka ngaihsut, ka muh ciang ka eng a, hampha kasa a, kei minam sungah zong gina takin hong om in hong vaitham leh ka deih mahmah hi. I biak Pasian in hong kem dinga Zomite zong gual tawh tan bang kim dingin hong siam ding hi. Tua dingin nang leh kei in tavuan i nei hi. Minam dangte a neu tung uh pan a gamtat uh pilvai a, Zomi te zong a khanghamte bek hilo in i khangno leh naupangte gamtat hong pilvai mahmah ta hi. I vekpi in a khangto minamte tawh liangko kikim in laitual i lenkhopna leitung hong nuam semsem hi. Hau Za Cin\nPrevious: Kawlgam ah R.C Catholic pawlpi tunzawh kum 500 Jubilee pawi kibawl\nNext: Lia Harmony, Taang Melody ~ ADK. Camp Mary\nAdvisor leh Dictator ~ Pau Khat Suan\nLungdambawl hun sungah, phawk ding leh thalak nadingin ka deih thu pawlkhat\nBatsep Sem taktak , Thalawh Lawhcing\nAsisa khate ading nangbang semthei? ~ Rev. Fr. Damian Dal\nLungsim picinna Maturity (Part 2)\nTulai Khuahun ~ Bob Tuangpi


url: =Malaysia ah sum kizang pen Ringgit kici hi. Malay pau in khat pen satu ci uh hi. A gennop pen Malay pau a 'Sum Pek Khat' cihna hi.\nZomi Nam Ni nuamtak thupitak a kizang ziahziah ahih manin innpi sungah mi khempeuh kitalo a, tutna a omsa 3500 dim khin ahih manin hih nupi naungek pom adingin tutna kicing nawnlo hi. Makaite in mipi a pua lam nisa ah a tu mihing tul khat (one thousand) bang dingte ahi thei zahzah inn sungah hong lut ding leh a kul leh zong leilak ah tubial dingin sam uh hi. Zomi ciatciat tutna kibanglo ding cih ka muh ciang ka lungsim hong lawng mahmah hi. Ahi zongin ka tutna awn leng kei tutna ding omlo hi. Tut theihna peuh ah a kitu zihziah hi a, leilak nangawn khe ngakna ding omlo in inn sungah mi a kidim mitmet hi. Innsung mi dim khit ciang a mai gual leh stage kikal mun awng tawmno sungah mi a tu thei zahzah tutsak dingin makaite in a pua lam ah om te sam uh hi.\nTangval, khangno, papi, nupi a pua lam ah omte hong lut in tutna ngah nawnlote ka mai ah hong tu ziahziah uh hi. Tomno sungin hong dim ziau leuleu a, thugen ding a hong kisap ciangin pai khiat ding bang haksa in khe sikna ding zong omlo hi. Tua te lak ah nupi nau tawi khat hong tu a, ka mai san lian ah hong tu hi. A tano pen ihmu ahih manin a nu in a ang ah pom in a pa in a van teng uh a kem hi. A sawtlo in a tano hong khanglo a, a gilkial hi ding hiam a maitailo hi. A nek ding moh them bek ka piak ding neilo ka hih manin ka lungnuamlo hi. Ka gei ah ZAM makaite in zin leh leng ading dawn dinga a koih uh tui thawl (bottled water) bung khat om hi. A sung ka et leh tui bung pawlkhat na omlai a, kei zong khat lakhia in tua nupi kiangah ka pia hi. "Na tano tui duh hi inteh, dawnsak in," ciin ka piak hi napi mipi huging ngaihlua ahih manin kiza cianlo hi dinga, a khut mekawk hong lak hi. Kei zong 'khat bek maw' a cihna sa in 'He, himah' cihna in ka lu ka su ngeungeu hi. Tua leh a lawmpa lawngphei a, a ip sung sawk in zon bubu khat nei hi. Kei zong 'bang zong na hiam?' ciin ka dong kik hi. Aman,"Satu Ringgit" ciin hong dawng hi.\nKa lungsim van ah khai hong banga, ka koiteng hiam khat hong nuamlo hi. Ama'n tui thawl pen Pek Khat a lei dinga ka piak a sa ana himawk ding hi cih ka ngaihsun hi.\nKa ngaihsutna hong vak kawikawi a, Aw, ka mipihte, ka Zomi suahpihte, hih gam, mi gam ah lungneu tak in om uh hiding a maw ka ci hi. Tui thawl khat nangawn "a mawkna" (free) a ngah ding kisuangtak, kisungsia hitazen ding uh a maw ka ci hi. Ka heh lah suak, ka khuangaih lah suak, ka hehpihna lungsim zong hong lian. Na khempeuh sum tawh lei ding a sa, tua hi kei leh mite in a simmawh, a bawlsia ding bang zaha ngaihsun in lungneu tak a nungta hiding uh maw cih ka ngaihsut ciang na ka sa lua mahmah hi. Ka mai ah stage tungah Zogam ngaih La a kisate nangawn bengngawng, bil-am ka sa man dek liang hi.\nKa mipihte pawlkhat hibang in mi lak ah pau theilo, gamtat luhek theilo in om dinga, mite mai ah kisuangtak tak, mai neu takin om kha ding cih ka ngaihsut ciangin haksa kasa a, na kasa a, hehpihhuai kasa hi; kei zong amau khat ka hih manin.\nTuni in tua ka tui thawl piak te nuta, innkuan kua hiam cih ka thei kei a, a min uh zong ka dong ngam nawnkei hi. Ahi zongin Zomite aw, kong gennop khat om, i mite haksa tak in mi gam ah tuisik kam khat dawn ding nangawn a kisuanglah, a kisungsia in om uh hi. Nakpi takin thungetsak in amaute a suahtak theihna ding un hanciampih ni. Zomite hibang a lungneu a mi lak ah gamta ngam lo lianga nungta dingin mihing bawlpa in hong bawl ahih ding ka um kei hi.\nZomi Nam Ni nuam taka zang dinga kuan kimlai lungsim tuampi, dip bing phial in inn ka tungkik hi.\nTopa aw hong hehpih in.


url: =MSS 8: Pasian Umlo Missionary - Zomi Adventist Innkuan\nPasian Umlo Missionary\nGermany; February 22\nJan Haugg a’ dingin kiim le paam hotkhiatna nasep sangin nuam asakzawk bangmah dang om lo hi. Kum 18 apha, high school sangnaupang khat ahihna tawh German nainganzi party khat ah ‘khuavannuai buaina vensakna’ cih kipawlna khatah amah zong va kihel hi.\nUniversity ah, a lawmte pawlkhat kiimlepaam puahna tawh kisai video film te enkhawm dingin zawn hi. Ama’ nuntakna mahmah tawh cidamna lam zui-in annek tuidawn, zinsuk zintohna, sianthona cihte-ah hanciam takin mite’ etteh hih ding hanciam hi. Alawmte’ khaansungte ah valutin akisam khol lo-a kivaak meite va mitsak hi, tua bangin ahih ciangin pawlkhatte-in nawngkai nasa mahmah uh hi.\nAmah pen Jesu kihel lo-a missionary sem ahi hi. Ama’ biakna pen kiimlepaam puah ding ahi hi. International business Sangnaupang khat ahihna tawh Jan in Norway khuapi Oslo a, bank ah nakpitakin lungmuanna a om theih nadingin sem hi. Ahi zongin Oslo ah om suak ding lemlohna khat om hi. Tua khit ciangin abeisa kum nih lai-a, aki theihpih, khuakhal sung a-omna Norway mite innkuan khat’ lo-ah a-omlai hong phawk kik hi. Tua innkuante email khakin huhna ngen-a, ni bangzah hiam khat khitciangin, amaute in Oslo ah om-nading munkhat amuh khitna thu zasak kik hi.\nOslo ah Jan atunzawh asawt loin, avenglepaamte Seventh-day Adventist vive ahihna athei hi. Ama’ khaanpih thak pa, David Mikkelsen zong Adventist mah nahi-a, biakinn huang sung-a inn-awng khatah aom ahihlam thei hi. Jan ahihleh Germany nisuahna lam gam-a, Pasian a-um vetlote’ pawl pan hi-a, Pasian om vet lo hi, aci mite’ lakah akhauhpai phadeuh laite ahi uh hi. Germany nisuahna lam gamah, mimal bup i’ 60% bang pen pasian omlo aci (atheist) vive ahi uh hi.\nSee also MISSIONARY DING A, PIANG NGIAT\nTua lai-ah a-om theih alungdam hangin, Jan in, “Amaute-in kei hong zolzol ding uh hi, ahi zongin hong ngah ngei kei un teh. Kei zong ka up bang hiam cih ka thei hi,” ci-in ngaihsun hi.\nKha thum sungbang, bangmah thu ging lo hi. Jan in Adventist sangnaupangte paak ta hi, ahangin, khat veivei zu simdawn in sang thukhun a palsat khak zel hangin, amaute in amah hoih takin kikholh pih veve uh hi. Ama’ kisapnate hoihtakin vaihawmsak uh ahih manun amaute’ tungah lungkim mahmah hi.\nNi khat, Norway khanglam ah gunkuang tawh khualzin dingin khangno sawmnga bang akisehna-ah Jan zong, apai dingin kizol hi. Tua bangin apualamah pai ding Jan in lawp mahmah hi. Banghanghiam cihleh a lawmte in ama’ lunglut ahi, kiimlepaam kepna pen lunglut pih mahmah uh hi.\nTua khit ciangin khangno makai, Joakim Hjortland in Lai Siangtho sin dingin Jan zawn hi. Jan lunglut khol lo hi. Ahizongin Joakim pen nial nuam lo, dahsak nuam lo hi. A pailoh theih nading paulap zong pah hi. “tuni hun ngah pha kei veng aw. Zing ciang i ci zaw dia?” ci hi.\nA zingciang zingsangin Joakim in, “Hey, zanni-a, i kiho naphawk lai hia? I Lai Siangtho sinding bang ci, a lem dia?” va ci hi. Jan in adang paulap khat zongg leuleu hi. “Ke’n Lai Siangtho sin thei kei ning, banghanghiam cihleh ke’n Lai Siangtho bu nei lo” ci leuleu hi. Ataktakin tua a paulap ahaihuai taktak ahihlam nung phawk hi. Ahangin, a veenglepaam khempeuh Lai Siangtho tawh kidim vive ahi uh hi. Tawmvei sung mahin Lai Siangtho khat kipia pahlian hi.\nSee also Pasian Umlo Khatin Jesu' Thu Hawmsawn\nLai Siangtho a uptheih nadingin, mi khatpeuhin tua pen Pasian’ Kammal ahihna a-up phot ding kisam hi. Jan in Pasian, cih photphot nangawn a um kei hi. Joakim in a Lai Siangtho hong leem in, Daniel alian 2 hong lak hi. Daniel’ gen kholhna ahi, Babylon, Medo-Persia, Greece, le Rome kumpi gamte hong khangin a kiatsuk nading thute amuh ciangin Jan in lamdang sa mahmah hi. Tulaitaka Europe gam pen genkholhna sunga tungman le sik kihel pan-a khenkhat ahihna thute hong thei hi.\nLai Siangtho sungah nalamdang pawlkhat om ahihna atheih ciangin hoihtakin sinbeh nuam ahih manin khat lei pah hi. Olso a, i pawlpi mi, a lawmte-in, a theihnop Lai Siangtho thuthukpite leh mawhna kipatcilna cihte na hilh uh hi. Tua banah banghangin Pasian in Satan thatsuk pah lo, cihte banah nate ama’ thu-a piang toto cih sangin Pasian in piangsak hi, cih thute Lai Siangtho sungah aom lam hilh toto uh hi. Tua bang danin hun hong pai toto a, alungtang Pasian’ khut sungah akipiak nadingin a khensat ni hong tung ta hi.\n“Khrisian suah ding ka ut ngei het kei hi, aih hangin a maan ahihna ka theih thute hong gik luamahmah ahihmanin ka thuakzo nawn kei hi. Pasian om taktak ding hi. Pasian a om takpi leh a omna thu hong theisak ding a, paulap zonding om nawn loin zuih ding bek hi ta hi” Jan in ci hi. “Kua in a guallel pawlte pawm nuam nahi uh hiam? Na pawlpih nop veve leh tua sangin hai zawkna om nawn lo ding hi. Ke’n ka hih leh a gualzo lam bek ka pawlpih ding hi” Jan in ci hi.\nTu-in Jan kum 30 pha ta-a, pastor sem dingin Austria gam sung Bogenhofen Seminary ah pil sin hi. Buaih a lak khit ciangin ama’ gam ahi Germany nitumna lamah Pasian umlo mite’ kiangah thu gen ding ngimna nei hi. “Amau’ thatang suangin leitung a honkhia nuam (green movement people) kici mipawl te’ lakah nasep ding ka lunggulh phadiak hi. amaute in Jesu thei khin photphot le uh, amaute’ hanciamna pen lampi maan ah heizo lengin nakpi takin amaute muibun ding uh hi” Jan in ci hi. Amaute pen missionaryte hi uh-a, ahi zongin Jesu um lo uh hi. Amaute’ nasepna in tawntung nuntakna ngah sak het lo ding hi” Jan in ci hi.\nTu kuata Sabbath 13 na mission sumpi khenkhat tawh Germany gam, Darmstadt khuapi sunga om Marienhohe Academy Sangpi building te puahna in kizangh ding hi. Phal tak in nong piak khiat manun lungdam mahmah hi. Topa’n thupha hong pia hen.\nPrev post ZSL 8: Huihpinung Tuipi pan Van Meei Tungah\nNext post Ih Tanote Hilh Pilna


url: =Brazil ah numeikhat asi kisa in kivuikhial, ni 11 khitciang kitheikikpan :: ZOMI DAILY\nposted on 17 February 2018 at 9:49 pm Lomkholna: Brazil, News, Sawltak, World\nNumeikhat asi taktak nailo, ahinglai in ki phumkhialkha a, ni 11 khitciangin kitheipan cihi. Tua asi ci’n hankuang sungah kikoih in taihsung ah akiguang numeipen kum 37 aphakhin Rosangela Almeida dos Santos kici minnei khat ahihi.\nHih numeinu akiphumna hankhuk panin awging kiza ahih manin, hankuang aki honkhiatkik ciangin aci lumlai cimawk hi. Akhut ngawng tezong liamgawp in sisan zong kimu kawikawi a, hankuang sungpan in apusuahtheih nadingin aki tomtomna in akhut liamin si aluang hiding kici hi.\nHankuang pen siktukilh tawh hoihtak in kikilh in, taihhan sungah akisial ahihi. Friday ni in hih numeinu kivuina hansungpan in awging akizak ciangin hankuang ki hongkhiakik a, aci lumlai himahleh anuntakna omnawnlo cihi.\nHih thupiang pen Brazil, Riachao das Neves khuasung aom Senhora Santana Cemetery kici hansung ah thupiang ahihi. Hankuang aki khuatkhiat kikna Video te Social Media ah ki thehzak in, Video sungah numeinu ii a innkuanpih teleh meltheih tanau te cikngeingai, kungeingai kici hi.\nTua hankuang aki khuatkhiat khitciangin aci lumlai ahih manin, zato mawtaw Ambulance samsak un acizong pawlkhat om cihi.\nHih numeinu pen abeisa January 28 ni in sihi ci’n Hospital panin Doctors te’n agenkhit ciangin, azingciang han ah akivuipah ahihi.\nHan geinai ah ateengte’n hih numeinu kivuina hankhuk sungpan in awging azak uhciangin numeinu meltheihta zasak uh cihi. Hankuang sungpan in numei akugawp leh hankuang akibeng aging kiza cimawk hi.\nHankuang aki honkhiat ciangin aci lumlai bekthamlo, apumpi pen kipeipei hiding hi, akivui in akisialdan tawh kibanglo hi, tuaban ah akhut ngawng tepan inzong aki tomtomna in sisan luangkhia cimawk hi.\nTuaban ah hih numeinu akivui laitak in abil leh anak te ahzong pat akihu hi a, ahi zongin hankuang akihonkik ciangin tuate zong ki lakhia cihi. Numeinu pen hankuang sungpan in apusuahtheih nadingin hanciam in kitomtom hiding kici hi.\nHankuang atungkhuh akikilh siktezong themkhat ki longkhia in, asunglam panin numeinu in honsawm in sawntogawp hiding kici hi.\nVideo: Woman ‘buried alive’ may have spent 11 DAYS ‘trying to fight her way out’ of coffin in stone tomb\nHih numeinu pen aci anat ciangin zato ah kipuak in kalkhat sungkhawng zato lumman in, tuakhit ciangin asi akici ahihi. Asihna lai “Death Certificate” tungah lungtang natna tawh “septic shock” in asi hi ci’n kigelh hi.\nHih asi numeinu pen kum 7 aphak akipan sibup theizel ahih manin, “anticonvulsant medicines” kici zatui anezel hi ci’n asanggam te’n genkhia uhhi.\nHih asi numeinu ii asanggam khatin agenna ah asi ci’n zato panin Doctors te’n akhial uh hiding hi ci uh a, tuaban ah Police Report zong bawlkhin uh cihi. Doctor te kuamahzong mawhsak nuamkei ung, nawngkaisak nuamkei ung. Ahi zongin ka sanggamnu uhpen aki vuizawh ni 11 phakhin a, aci lumlai cihpen piangtheilo hi, akikhialkhat omding hi ci’n khasiatak in genkhia uhhi.\nHankuang aki honkik laitak in lamdang kisa ahih manin, mi 500 bang kikaikhawm in en ngeingai uh cihi. Hihvai tawh kisai in Police te’n Hopital thunei tetawh kithuah in hoihtak kankhiading cih Mirror News pan kiza hi. Sawltak #zomidaily\nPrevious: Malaysia, Pahang sung aom Hotel khat kicim, mi 90 ki hemkhiasak\nNext: USA, Georgia ah Myanmar gammi sangnaupang (kum 8) khat mawtaw in taihlum


url: =Sia Sawm Pau Mualliam (Dahna Thuthang) :: ZOMI DAILY\nposted on 27 March 2016 at 4:49 pm Lomkholna: Dahpihna, News, Zokhai, Zomi\nZogam Tedim Khuapiseh, Vongmual Khua-a piang Pu Gualnam Beh pan-in Sia Sawm Pau, (BA. Phil., MA. Phil, WO. II., DD)\n[Registrar (Retired) ,Kalay University]-in March 26, 2016 ( Sat.) 4:30 AM hun pawl-in a-it mahmah azii atate, atu atate, khuapih tuipihte leh alawm agualte nusia-in tawntung I’ Pa Pasian’ kiang hong zuatsan tahi.\n(Src: Innpi Group FB)\nSia Sawm Pau-pen Kawlpi saangkah laai-in Phil Dept. ah Head (ဒႆနိက ဌါနမႈး) aseem hi-in, Zomi professor thupi mahmah khat ahih-tawh kituak-in kiphasak, kiliansak hetlo-in hong lawmhopih, hong lawmkithuahpih siam mahmah mimanpha khat ahihi. Ama’ taangthu tampi ka-theihloh hang-in “Akiniamkhiat, athukhual mahmah, Zongeina a-it athupiibawl Zomi Professor” ahihna ciamteh-in mipihte’ maai-ah zahtaakna kapia-hi.\nLaisin hun manciang-in ama’ inn-ah ankhing tuibuuk ka-siim ziauziauna-uh Kalay Uni Campus sung-ah Zomite’ Innpi khat hi-a, holim nuam-in, nuihciamleel nuam-hi. Hunluui leh munluuiteng mitkha-ah hong luai dandan-a, phawkthakna lianpi ka-neihi.\nPasian-in adah akap khempeuh hehnepna bucing hong piaksak tahen!\nPrevious: ZIUSA Culture Committee pan thu taangkona\nNext: “Khangcing leh Khangcinglo” ~ Pu Zokhai\n29 March 2016 at 12:03 pm\nLawm Sawm Pau pen Zomi itna leh Zo Ngeina alimkep.leh a lai in a at bangin a zui ngiat khat hi. Philosophy tawh Master Degree a lamasa pawl hi in ama’ bullet Philosophy tawh a nungta ngiat khat hi. Hauhna leh zaliatna sangin lungsim picinna, muantakna, diktakna, kiniamkhiatna, minam ading kizangthei hihnaleh kuhkalna alimlet mahmah khat hi.\nAma lai-atte tumalam pek a Yangon University sangnaupang te hawm Magazine te ah kimuthei lai hi. Pa Kham Za Go zom in eimi sungah Yangon University pan amah leh lawm Thuam Khaw Vung in Philosophy tawh Master a ngah masate ahi uh hi.\nAma ong nutsiat ahi ama dinpih thuklaigilte khangthakte in na ciin leh kepding, zuih theih ding kong hanthawn nuam hi. Azi leh atate tung ah zong Pasal kician leh Pa kician anei hi uhteh, khasia kei un cih tawh kong hehnem hi.\nTopa in ama’ khavaang (soul and spirit) ei Zomi tung ah hong zamsak tahen!\nUnion of Burma leh Zomite ~ Khup Lian Thang\nZAM Thupuak :: 05 October 2014\nLondon khuasung muntuamtuam ah gitloh gamtatna, buaina tampi piang


url: =Pentecost leh Babel Tausang Ki Keelki (1) ~ Rev. Fr. Damian Dal :: ZOMI DAILY\nposted on 21 September 2015 at 7:15 am Lomkholna: Article, Biakna, DamianDal\nPentecost pawi ni apiang thu te leh Babel tausang akilamna thu, akicipna thu leh, tua Babel tausang akicip nadinga apiangthu te bagnci kizopa, bangci kikeelki hiam cihthu in alunggulh huai leh, athupi mahmah Khasiangtho nasepna tawh kisai thuthuk khat ahihi. Babel tausang akilamna, akilamzia leh akicipna thu te Piancil 11 sungah na kigelh hi. Piancil 11:1 na sungah, “mikhempeuh te in pau namkhatbek pau hi,” (all the whole world had one language and one common speech), ci in na kigelhhi.\nTua mahbangin, Pentecost ni in, nungzuipi te thugen nate azami khempeuh te in amau pauciat in naza in, natel uhhi (Sawltak 2:6). Pentecost ni in, Khasaingtho vangliatna hangin, mi khempeuh te in “pau namkhatbek pau hi” cihna tawh akibang ahihi. Tua hi leh Babel tausang thu leh Pentecost ni a Khasiangtho nasepna thu kikal ah, bang kilamdanna om a, bangthupi piangin, ei tuhun Christian te adingin, bang thuthak leh, koici bang Khasiangtho nasepna zia te honghilhhiam cih ih ending hi.\nBabel tuasang akilamna thu: “Hong pai un, leitung buppi-ah eite i kithehthang gawp lohna dingin ei-a’ dingin khuapi khat bawlin, a dawn in vantung a ban ding tausang khat lamin, eite’ minthan nadingkhat bawl ni, ci uhhi” (Piancil 11:4).\nHih Laisiangtho tawh kituak in, Babel tausangin akilamna athu in; (i) leitungah mihingte kithehthang manglo in, mihingte khempeuh kipumkhat nading deihna leh, gelna lianpi tawh ana kilam ahihi. (ii) mihingte in amau te minthan nading ngimna leh gelna lianpi tawh Babel tausang akilam ahihi. (iii) mihingte thatanghatna, mihingte pilna leh, mihingte hauhna in leitungpan vantung dong banding hi cih lametna leh lunggulhna aneih man un, ana kilam ahihi.\nHih Babel tausang kilamna thu, angim agel te uh banghangin Pasian in banghangin deihlo hiam cihthu in athupi mahmah khat ahihi. Banghangin deihlo ahihiam ihcih ciangin,\n(i) mihingte in amau te kipumkhat nading pen, amaute septawmtheih, zontawmtheih, hanciam theih thu leh, amau te thatanghat thutawh aki ngah sa uhhi. David kumpi pa bangin, Solomon kumpi pa bangin, Pasian min leh, Pasian teen nading khua te sat in, innte lam sawmlo in, amau te abawl asiampa Pasian sungah kipumkhat ding ngaihsun loin, leitung lungsim, leitungthu leitungvai bek tawh pumkhat suahding hanciam uhhi. Pasian thu leh ama hongit na sunglo ah, mihingte kipumkhat na omngei lo hi cihthu Pasian in theisak hi.\n(ii) mihing te in Pasian minthan nading, Pasian gamtangzai nading leh Pasian hoihna leh ama hong itna te leitungah akizelhding masak loin, “amaute min le vang” (Let us make a name for ourselves) ding bek ngaihsut natawh kipumkhat ding nahanciam uhhi. Babel tausang alamna thu in, mihing te min le vang deihna, gualtungtuan nopna leh mihingte kiphatsakna kilangsak hi. Ahi zongin, “leitung min le vang” leh gualtungtuan nopna lungsimte tawh kipumkhatding hanciamna in, muibun zolo in, tuptungzo ngeilo dinga, Pasian min le ama vangliatna sungbek ah kipumkhatna omhi cihthu, Topa in theisak hi.\n(iii) leitungah mihingte pilna, siamna, hauhna te in vantungdong banphial dingin kingaihsun in, Pasian omna, Pasian teenna leh Pasian tawh kizop nading thute ah, Pasian tungah um in, ama tungah kinga in, ama hehpihna te ngetding leh amah muanding sangin, leitung mihing te in amau te pilna te suangtaak in, amau te hauhna te tawh kisa thei in, amau te siamna te hangin, Pasian nasepna nangawn um zolo in, Pasian amuan dingsangun, amau le amau kimaungzaw uhhi.\nAmau te tawh a omkhawm Emmanuel Pasian pen kitheihmawhbawl in, vantung Pasian omna mun ah, amau te thatanghatthu suangin, Pasian tawh kizopsawm uhhi. Tua in, mihingte kiphatsakna lungsim, Eden huan ah, Eva lungsim, gulpi piak kipilsaknopna lungsim, Pasian tawh kizakim nopna lungsim ahihi. Leitung pilna, siamna, hauhna te in mihingte pumkhat asuaksak hilo in, anungta Pasian sungah upna leh nuntakna bek in, mihingte pumkhat suaksak ahihna thu Pasian in theisak hi. Babel tausang in leitungvai tawh kipumkhat ding hanciamna ii lim honglak hi. (azom omlai) Rev. Fr Damian Dal\nPrevious: Zomi in bangciang huam hiam? ~ DK Khup\nNext: Ka muhpak US Gamthu pawlkhat (2) ~ Awn Za Pau